SAN MARCOS 10 KEK - Incˈaˈ naru teˈxjach rib li - Bible Gateway\nSAN MARCOS 10 Kekchi (KEK)\nIncˈaˈ naru teˈxjach rib li sumsu̱queb\n10 Ut qui‑el li Jesús Capernaum. Queˈco̱eb saˈ jun li naˈajej cuan xcue̱nt Judea ut queˈco̱eb ajcuiˈ toj jun pacˈal li nimaˈ Jordán. 2 Ut queˈcuulac laj fariseo riqˈuin chi patzˈoc yal re xyalbal rix ut queˈxye re: ―¿Cˈaˈru nacaye la̱at? ¿Ma ta̱ru̱k tixjach rib junak cui̱nk riqˈuin li rixakil? chanqueb re. 3 Ut nak quichakˈoc li Jesús, quixye reheb: ―¿Cˈaˈru le̱ chakˈrabinquil quixcanab e̱re laj Moisés?― 4 Eb aˈan queˈxye: ―Laj Moisés quixye nak junak li cui̱nk ta̱ru̱k tixyi̱b lix hu re jachoc ib ut riqˈuin aˈan naru tixjach rib riqˈuin li rixakil.― 5 Li Jesús quichakˈoc ut quixye: ―Xban nak kˈaxal cau e̱chˈo̱l, joˈcan nak quixqˈue li chakˈrab chi joˈcan. 6 Abanan ma̱cuaˈ joˈcan saˈ xticlajic li ruchichˈochˈ. Nak quixyi̱b li ruchichˈochˈ li Dios, quixyoˈobtesi li cui̱nk ut quixyoˈobtesi li ixk. 7 Joˈcan nak li cui̱nk tixcanab xnaˈ xyucuaˈ ut tixlakˈab rib riqˈuin li rixakil. 8 Li ani teˈxlakˈab rib junajeb chic. Moco cuibeb ta chic. 9 Li ani naxlakˈab li Dios, ma̱ ani chic naru najachoc re, chan li Jesús. 10 Ut nak ac cuanqueb saˈ cab, lix tzolom li Jesús queˈxpatzˈ cuiˈchic re chirix li naˈleb aˈin. 11 Ut li Jesús quixye reheb: ―Li ani tixjach rib riqˈuin li rixakil ut tixcˈam jalan chic ixk, aˈan tixmux ru lix sumlajic. 12 Ut cui junak ixk tixjach rib riqˈuin lix be̱lom, ut ta̱cˈamekˈ xban jalan chic cui̱nk, aˈan tixmux ru lix sumlajic.―\nLi Jesús quirosobtesiheb li cocˈal\n13 Saˈ jun li cutan cuan li cocˈal queˈcˈameˈ chak riqˈuin li Jesús re nak tixqˈue li rukˈ saˈ xbe̱neb ut ta̱rosobtesiheb. Ut lix tzolom queˈxkˈus li queˈcˈamoc chak reheb li cocˈal. 14 Nak li Jesús quixqˈue retal li yo̱queb chixba̱nunquil, cˈajoˈ nak quipoˈ ut quixye reheb lix tzolom: ―Canabomakeb li cocˈal chi cha̱lc cuiqˈuin. Me̱ram chiruheb xban nak lix nimajcual cuanquilal li Dios, aˈan reheb li nequeˈpa̱ban joˈ nak nequeˈpa̱ban li cocˈal. 15 Relic chi ya̱l tinye e̱re li ani incˈaˈ napa̱ban joˈ li cocˈal, aˈan incˈaˈ ta̱re̱chani lix nimajcual cuanquilal li Dios, chan. 16 Ut li Jesús quixkˈaluheb li cocˈal, quixqˈue li rukˈ saˈ xbe̱neb, ut quirosobtesiheb.\nJun li cui̱nk biom quia̱tinac riqˈuin li Jesús\n17 Nak ac xic re li Jesús saˈ jalan chic naˈajej, quichal jun li cui̱nk saˈ a̱nil, colxcuikˈib rib chiru ut quixye re: ―At cha̱bil tzolonel, ¿cˈaˈru ta̱ru̱k tinba̱nu re nak tincue̱chani li yuˈam chi junelic?― 18 Li Jesús quixye: ―¿Cˈaˈut nak nacaye cha̱bil cue cui incˈaˈ nacanau anihin la̱in? Jun ajcuiˈ li cha̱bil ut aˈan li Dios. 19 La̱at nacanau cˈaˈru naxye li chakˈrab: Matmuxuc caxa̱r. Ma̱camsi a̱cuas a̱cui̱tzˈin. Mat‑elkˈac. Matyoˈoban a̱tin chirix a̱cuas a̱cui̱tzˈin. Matbalakˈic. Cha‑oxlokˈi la̱ naˈ a̱yucuaˈ.― 20 Nak quichakˈoc li cui̱nk quixye: ―At tzolonel, chixjunil aˈin ac xinba̱nu ajcuiˈ chak chalen saˈ incaˈchˈinal.― 21 Li Jesús cˈajoˈ nak quixra li cui̱nk. Quixcaˈya ut quixye re: ―Jun chic toj ma̱jiˈ nacaba̱nu. Ayu, cˈayi chixjunil li cˈaˈru cuan a̱cue ut ta̱si lix tzˈak reheb li nebaˈ re nak ta̱cua̱nk a̱biomal saˈ choxa. Nak ac xaba̱nu aˈan, tatcha̱lk cuiqˈuin ut tina̱ta̱ke usta ca̱mc ta̱cˈul saˈ incˈabaˈ, chan. 22 Nak quirabi aˈan, li cui̱nk co̱ chi ra saˈ xchˈo̱l xban nak nabal lix biomal cuan. 23 Li Jesús quirileb lix tzolom ut quixye reheb: ―Cˈajoˈ xchˈaˈajquil chokˈ re junak biom re̱chaninquil lix nimajcual cuanquilal li Dios.― 24 Lix tzolom queˈsach xchˈo̱leb nak queˈrabi aˈan. Aban li Jesús quixye cuiˈchic reheb: ―Ex cualal incˈajol, cˈajoˈ xchˈaˈajquil nak teˈoc saˈ xnimajcual cuanquilal li Dios li nequeˈxic xchˈo̱l chirix lix biomal. 25 Ma̱min ta̱ru̱k ta̱numekˈ junak nimla xul camello saˈ ru junak cu̱x. Joˈcan ajcuiˈ eb li biom. Ma̱ jokˈe ta̱ru̱k teˈoc saˈ xnimajcual cuanquilal li Dios cui caˈaj cuiˈ lix biomal nequeˈxcˈoxla.― 26 Eb lix tzolom cˈajoˈ nak queˈsach xchˈo̱leb ut queˈxye: ―¿Ani put ta̱ru̱k ta̱colekˈ chi joˈcanan?― 27 Li Jesús quirileb ut quixye reheb: ―Li cui̱nk incˈaˈ naru tixba̱nu aˈan, aban li Dios ma̱cˈaˈ chˈaˈaj chiru. Aˈan naru tixba̱nu chixjunil.― 28 Laj Pedro quixye re li Jesús: ―La̱o xkacanab chixjunil li cˈaˈru cuan ke xban a̱ta̱kenquil.― 29 Li Jesús quixye: ―Relic chi ya̱l tinye e̱re, li ani naxcanab cˈaˈru re saˈ incˈabaˈ la̱in, tixcˈul re̱kaj. Li ani naxcanab xnaˈ xyucuaˈ, li ras ut li ri̱tzˈin ut li ralal xcˈajol saˈ incˈabaˈ la̱in malaj ut saˈ xcˈabaˈ li evangelio, aˈan tixcˈul re̱kaj. Joˈcan ajcuiˈ li naxcanab xchˈochˈ ut li rochoch saˈ incˈabaˈ la̱in, tixcˈul ajcuiˈ re̱kaj. 30 Aˈan tixcˈul oˈtakcˈa̱l (100) chic chokˈ re̱kaj li cˈaˈru re li tixcanab joˈ rochoch, joˈ li ras, joˈ li ri̱tzˈin, joˈ li ralal xcˈajol, joˈ xnaˈ xyucuaˈ ut joˈ lix chˈochˈ. Usta naxcˈul ra xi̱cˈ arin saˈ ruchichˈochˈ, abanan ta̱re̱chani li junelic yuˈam saˈ eb li cutan cha̱lel. 31 Li cuanqueb xcuanquil anakcuan, ma̱cˈaˈak chic xcuanquileb mokon. Ut li ma̱cˈaˈeb xcuanquil anakcuan, aˈaneb chic li teˈcua̱nk xcuanquil mokon,― chan li Jesús.\n32 Nak yo̱queb chi xic Jerusalén cˈamol be li Jesús chiruheb. Nak cuanqueb chiru be sachso̱queb xchˈo̱l lix tzolom ut li yo̱queb chi ta̱ke̱nc reheb teˈxucuak ajcuiˈ. Tojoˈnak li Jesús quixcˈameb cuiˈchic lix cablaju chi tzolom xjuneseb ut qui‑oc chixyebal reheb li cˈaˈru tixcˈul. 33 Quixye reheb: ―Qˈuehomak retal. Anakcuan yo̱co chi xic Jerusalén. Aran tinkˈaxtesi̱k la̱in li Cˈajolbej saˈ rukˈeb lix be̱nil aj tij joˈ ajcuiˈ saˈ rukˈeb laj tzˈi̱b. Eb aˈan teˈxteneb ca̱mc saˈ inbe̱n ut tineˈxkˈaxtesi saˈ rukˈeb li ma̱cuaˈeb aj judío. 34 Ut tineˈxhob, tineˈxsacˈ, tineˈxchu̱ba ut tineˈxcamsi. Aban saˈ rox li cutan tincuacli̱k cuiˈchic chi yoˈyo saˈ xya̱nkeb li camenak.―\nLaj Jacobo ut laj Juan queˈxtzˈa̱ma chiru li Ka̱cuaˈ nak tixqˈueheb xcuanquil\n35 Laj Jacobo ut laj Juan, eb li ralal laj Zebedeo, queˈjiloc chixcˈatk li Jesús ut queˈxye re: ―Ka̱cuaˈ, la̱o nakaj nak ta̱ba̱nu li usilal li takatzˈa̱ma cha̱cuu.― 36 Ut li Jesús quixye reheb: ―¿Cˈaˈru li usilal te̱raj tinba̱nu e̱re? chan reheb. 37 Queˈxye re: ―Nak ac xat‑oc saˈ la̱ lokˈal, nakatzˈa̱ma cha̱cuu nak jun ke ta̱cua̱nk saˈ la̱ nim ut jun ta̱cua̱nk saˈ la̱ tzˈe.― Queˈxye chi joˈcan xban nak teˈraj oc saˈ xcuanquileb. 38 Ut li Jesús quixye reheb: ―La̱ex incˈaˈ nequenau xya̱lal li yo̱quex chixtzˈa̱manquil chicuu. ¿Ma te̱cuy xcˈulbal li raylal li oc cue chixcˈulbal la̱in? Ut, ¿ma te̱cuy xnumsinquil li raylal joˈ li tincˈul la̱in?― 39 ―¡Takacuy! chanqueb. Ut li Jesús quichakˈoc ut quixye: ―Ya̱l ajcuiˈ nak la̱ex te̱cˈul li raylal joˈ li tincˈul la̱in. Ut te̱cuy xnumsinquil li raylal joˈ li tincuy xnumsinquil la̱in. 40 Abanan li naˈajej saˈ lin nim ut saˈ lin tzˈe ma̱cuaˈ la̱in tinqˈuehok re li naˈajej aˈan, xban nak ac chˈolchˈo chiru li Dios ani aj e li naˈajej aˈan, chan li Jesús reheb. 41 Ut nak queˈrabi li cˈaˈru queˈxpatzˈ laj Jacobo ut laj Juan, li laje̱b chic lix tzolom queˈpoˈ riqˈuineb. 42 Ut li Jesús quixbokeb riqˈuin ut quixye reheb: ―La̱ex nequenau nak li nequeˈtaklan saˈ ruchichˈochˈ nequeˈnumta saˈ xbe̱n li tenamit. Li ni̱nkeb xcuanquil, aˈaneb li nequeˈtaklan. 43 Abanan ma̱cuaˈ joˈcan te̱ba̱nu la̱ex. Li ani naraj xcuanquil saˈ e̱ya̱nk, tento nak tixcubsi rib ut ta̱cˈanjelak che̱ru. 44 Li ani naraj nima̱k xcuanquil saˈ e̱ya̱nk, tento tixcubsi rib ut ta̱cˈanjelak chiruheb li ras ri̱tzˈin. 45 La̱in li Cˈajolbej. Abanan incˈaˈ xinchal re nak teˈcˈanjelak chicuu. Xinchal ban re nak tincˈanjelak chiruheb chixjunileb ut chixqˈuebal lin yuˈam re xtojbal rix lix ma̱queb, chan li Jesús reheb.\nLi Jesús quixqˈuirtesi laj Bartimeo li mutzˈ\n46 Queˈcuulac Jericó ut nak qui‑el chak li Jesús saˈ li tenamit aˈan rochbeneb lix tzolom nabal li tenamit queˈta̱ken re. Ut chunchu jun li mutzˈ chire be. Yo̱ chi lemoxnic. Lix xcˈabaˈ, aˈan aj Bartimeo, ralal laj Timeo. 47 Nak quirabi li mutzˈ nak yo̱ chi cha̱lc li Jesús aj Nazaret, quixjap re chixyebal: ―¡At Jesús, ralalat xcˈajol laj David, chacuuxta̱na taxak cuu! chan. 48 Ut nabaleb li tenamit queˈkˈusuc re ut queˈxye re, ―¡Matchokin! chanqueb re. Ut aˈan kˈaxal cuiˈchic cau quixjap re ut quixye, ―¡At ralalat xcˈajol laj David, chacuuxta̱na taxak cuu!― 49 Nak quirabi aˈan li Jesús quixakli ut quixtakla xbokbal li mutzˈ. Queˈco̱eb chixcˈambal ut queˈxye re: ―Ma̱chˈina a̱chˈo̱l. Quim. Yo̱ cha̱bokbal li Ka̱cuaˈ.― 50 Li mutzˈ quirisi lix tˈicr lanlo cuiˈ. Quicuacli saˈ junpa̱t ut co̱ riqˈuin li Jesús. 51 Li Jesús quixye re: ―¿Cˈaˈru ta̱cuaj tinba̱nu a̱cue?― Ut li mutzˈ quixye: ―Ka̱cuaˈ, tincuaj nak ta̱ilok li xnakˈ cuu.― 52 Li Jesús quixye re: ―Anakcuan naru tatxic. Xatqˈuira xban nak xapa̱b nak cuan incuanquil cha̱qˈuirtesinquil, chan re. Ut saˈ junpa̱t qui‑iloc li mutzˈ ut co̱ chirixeb.


1 TESALONICENSES 5 KEK - Yoˈon cua̱nko ut aj‑ajak ku saˈ li - Bible Gateway\n1 TESALONICENSES 5 Kekchi (KEK)\nYoˈon cua̱nko ut aj‑ajak ku saˈ li kapa̱ba̱l\n5 Ut chirix lix kˈehil ut lix cutanquil xcˈulunic li Ka̱cuaˈ Jesucristo, ma̱cˈaˈ rajbal tintzˈi̱bak e̱riqˈuin xban nak ac nequenau chic lix ya̱lal. 2 La̱ex nequenau chi us nak lix cutanquil lix cˈulunic li Ka̱cuaˈ Jesucristo, ta̱cha̱lk chi ma̱ ani nanaˈoc re jokˈe, joˈ nak nachal laj e̱lkˈ chi ma̱cˈaˈ saˈ kachˈo̱l. 3 Nak eb li tenamit yo̱keb chixyebal, “Cuanco saˈ tuktu̱quil usilal ut ma̱cˈaˈ cˈoxlac”, tojoˈnak ta̱cha̱lk rosoˈjiqueb saˈ junpa̱t chi ma̱cˈaˈak saˈ xchˈo̱leb joˈ nak nachal xraylal li yaj aj ixk chi ma̱cˈaˈ saˈ xchˈo̱l. Ut eb aˈan incˈaˈ teˈcolekˈ chiru li raylal ta̱cha̱lk saˈ xbe̱neb. 4 Aˈut la̱ex herma̱n, moco saˈ kˈojyi̱n ta chic cuanquex. Ac nequenau chic lix ya̱lal. Li Jesucristo incˈaˈ ta̱cha̱lk chi ma̱cˈaˈak saˈ e̱chˈo̱l joˈ nak nachal laj e̱lkˈ. 5 La̱o aj pa̱banel moco cuanco ta chic saˈ kˈojyi̱n. Cuanco ban chikajunilo saˈ cutan saken ut nakanau chic li xya̱lal xban nak reho chic li Cristo. 6 Junelic yoˈon taxak cua̱nko ut yo̱ko taxak chiroybeninquil lix cˈulunic li Jesucristo. Incˈaˈ takaba̱nu joˈ nequeˈxba̱nu li jun chˈol chic. Aj‑ajak ban ku saˈ li kapa̱ba̱l. 7 Eb li nequeˈcuar, chi kˈek nequeˈcuar ut eb li nequeˈcala, chi kˈek nequeˈcala. 8 Aˈut la̱o, li ac nakanau chic xya̱lal, yoˈon taxak cua̱nko. Li rahoc ut li kapa̱ba̱l, aˈan taxak ta̱cˈanjelak ke re kacolbal joˈ nak li soldado naxcol rib riqˈuin li chˈi̱chˈ li naxqˈue chire xchˈo̱l. Ut li kacolbal li yo̱co chiroybeninquil, aˈan ta̱cˈanjelak ke joˈ nak nacˈanjelac li punit chˈi̱chˈ chiru li soldado re xcolbal rib. 9 Li Dios incˈaˈ quixsicˈ ku re nak toxqˈue chixtojbal rix li kama̱c. Quixsicˈ ban ku re tocolekˈ saˈ xcˈabaˈ li Ka̱cuaˈ Jesucristo. 10 Aˈan quicam saˈ kacˈabaˈ re nak usta yoˈyo̱co usta ac camenako chic nak ta̱cˈulu̱nk, ta̱cua̱nk kayuˈam chi junelic kochben aˈan. 11 Joˈcan ut nak checˈojob e̱chˈo̱l che̱ribil e̱rib ut cheqˈuehak xcacuil e̱chˈo̱l che̱ribil e̱rib joˈ li ac yo̱quex chixba̱nunquil.\nLaj Pablo naxqˈue xnaˈlebeb laj pa̱banel\n12 Ex herma̱n, nakatzˈa̱ma che̱ru nak oxlokˈ cherileb li ani nequeˈcˈanjelac chiru li Ka̱cuaˈ Jesucristo saˈ e̱ya̱nk. Eb aˈan nequeˈcˈamoc be che̱ru ut aˈan nequeˈqˈuehoc e̱naˈleb. 13 Che‑oxlokˈiheb ut cherahakeb chi anchal e̱chˈo̱l xban nak nequeˈxqˈue xchˈo̱l chi cˈanjelac saˈ e̱ya̱nk. Chexcua̱nk saˈ usilal che̱ribil e̱rib. 14 Nakatzˈa̱ma che̱ru, ex herma̱n, chekˈuseb li yal subuc cutan nequeˈxba̱nu. Cheqˈuehak xcacuil xchˈo̱leb li nequeˈchˈinan xchˈo̱leb ut chetenkˈa ajcuiˈ li toj kˈuneb xchˈo̱l saˈ xpa̱ba̱leb. Ut chicua̱nk e̱cuyum riqˈuineb chixjunileb. 15 Cheqˈuehak retal nak ma̱ ani junak saˈ e̱ya̱nk chixqˈue re̱kaj li ma̱usilal qui‑ux re riqˈuin ma̱usilal. Cheba̱nuhak ban chi junelic li cˈaˈru us che̱ribil e̱rib ut riqˈuin chixjunileb. 16 Junelic chisahokˈ saˈ e̱chˈo̱l. 17 Junelic chextijok. 18 Chextioxi̱nk riqˈuin chixjunil li cˈaˈru nequecˈul xban nak joˈcan naraj li Dios e̱riqˈuin la̱ex xban nak junajex chic riqˈuin li Jesucristo. 19 Me̱risi xcuanquil li Santil Musikˈej e̱riqˈuin. Cheqˈuehak ban chi cˈanjelac e̱riqˈuin, joˈ naraj aˈan. 20 Me̱tzˈekta̱na li esil li nequeˈxye li profeta. 21 Cheqˈuehak ban retal chixjunil ut checˈu̱lahak saˈ e̱chˈo̱l li cˈaˈru us. 22 Ut chetzˈekta̱na chixjunil li ma̱usilal. 23 Aˈ taxak li Dios li naqˈuehoc tuktu̱quil usilal chisantobresi̱nk e̱re chi tzˈakal ut aˈan taxak chi‑osobtesi̱nk re le̱ ra̱m, le̱ cˈaˈux ut le̱ rok e̱rukˈ re nak texcua̱nk chi tzˈakal e̱re e̱ru chi ma̱cˈaˈak e̱kˈusbal saˈ xcˈulunic li Ka̱cuaˈ Jesucristo. 24 Li Dios, li quisicˈoc e̱ru, aˈan ti̱c xchˈo̱l chixba̱nunquil li cˈaˈru naxye ut aˈan ta̱santobresi̱nk e̱re.\n25 Ex herma̱n, chextijok chikix la̱o. 26 Ut cheqˈuehak xsahileb xchˈo̱l chixjunileb li herma̱n riqˈuin santil utzˈuc u. 27 Chi anchal inchˈo̱l nintzˈa̱ma che̱ru saˈ xcˈabaˈ li Jesucristo nak chi‑ilekˈ xsaˈ li hu aˈin chiruheb chixjunileb li herma̱n. 28 Aˈ taxak li usilal li naxqˈue ke li Ka̱cuaˈ Jesucristo, chicua̱nk e̱riqˈuin. Joˈcan taxak.


Laj Nehemias naxyiibʼ li tzʼak | Li xnaʼlebʼ li Santil Hu re li kokʼal\nLi xtzʼakil li tenamit Jerusalen\nSutqʼiiqo chiqix wiibʼ oxibʼ chihabʼ. Laj Nehemias aj Israel li wank chaq Susa, jun li tenamit re Persia. Xmoos chaq li awabʼej Artajerjes. Saʼ jun kutan, jun rehebʼ li xkomon laj Nehemias chalenaq Juda ut kixkʼam re jun li yiibʼ aj esil: «Ebʼ laj Israel li keʼsutqʼiik Jerusalen moko kolbʼilebʼ ta chiʼus. Li xtzʼakil ut li rokebʼaal li tenamit li keʼxjukʼ ebʼ laj Babilonio maajiʼ nayiibʼamank». Laj Nehemias kʼajoʼ kirahoʼk saʼ xchʼool. Kiraj tenqʼank, joʼkan naq kitijok chiru li Yos re naq tkanabʼaaq chi xik Jerusalen xbʼaan li awabʼej.\nMoqon chik, li awabʼej kiril naq laj Nehemias ra chaq saʼ xchʼool. Kixye re: «Maajunwa wilomat chi joʼkan. Kʼaru nakaakʼul?». Laj Nehemias kixye: «Lintenamit, Jerusalen, jukʼinbʼil. Kʼaʼ naq inkʼaʼ trahoʼq saʼ linchʼool?». Li awabʼej kixpatzʼ re: «Chanru tinruuq aatenqʼankil?». Saʼ li hoonal ajwiʼ aʼan, laj Nehemias kitijok saʼ xchʼool. Moqon, kixye: «Bʼaanu usilal, kanabʼin chi xik Jerusalen re naq tinyiibʼ wiʼ chik li xtzʼakil li tenamit». Li awabʼej Artajerjes kixkʼe xleseens re xik. Kikʼeheʼk ajwiʼ re li naʼajmank re naq maakʼaʼ tixkʼul saʼ xbʼe. Joʼkan ajwiʼ, kixaqabʼaak choʼq aj taqlanel re Juda ut kikʼeheʼk xcheʼ re naq tixyiibʼ rokebʼaal li tenamit.\nNaq laj Nehemias kiwulak Jerusalen, xkoho rilbʼal chanru wank li xtzʼakil li tenamit. Chirix chik aʼan, kixchʼutubʼ ebʼ laj tij ut ebʼ laj jolominel, ut kixye rehebʼ: «Kʼajoʼ xyiibʼal ru aʼin. Tento tqakʼe qachʼool chi kʼanjelak». Ebʼ li poyanam keʼxkʼulubʼa ut keʼok xyiibʼankil li xtzʼakil li tenamit.\nEbʼ li xikʼ nekeʼilok yookebʼ xseʼenkil ebʼ laj Israel ut keʼxye: «Jun li yak truuq xtʼanbʼal li tzʼak li yookex xyiibʼankil». Abʼan ebʼ laj kʼanjel inkʼaʼ keʼabʼink chiruhebʼ ut inkʼaʼ keʼxkanabʼ kʼanjelak. Jwal kaw ut nim xteram li tzʼak yookebʼ xyiibʼankil.\nNaabʼalebʼ li xikʼ nekeʼilok re jalan jalanq chi naʼaj saʼ junpaat keʼchalk chi yalok saʼ xbʼeen Jerusalen. Naq ebʼ laj Judiiy keʼrabʼi aʼin, keʼxuwak. Abʼan laj Nehemias kixye: «Mexxuwak. Li Jehobʼa wank qikʼin». Ut kixxaqabʼ ebʼ laj kʼaakʼalenel re xkolbʼal ebʼ laj kʼanjel. Chi joʼkan, ebʼ li xikʼ nekeʼilok inkʼaʼ keʼruuk chi yalok saʼ xbʼeenebʼ.\nChiru 52 kutan keʼxchoy xyiibʼankil li tzʼak ut li rokebʼaal li tenamit. Re xninqʼehinkil, laj Nehemias kixkʼam chaq ebʼ laj Levi saʼ li tenamit Jerusalen. Kixkʼehebʼ saʼ wiibʼ chi chʼuut re naq teʼbʼichanq. Laj Esdras xkoho rikʼin jun chʼuut, ut laj Nehemias rikʼin li jun chik. Keʼtaqeʼk saʼ Rokebʼaal li Yuʼamhaʼ. Moqon chik, jun chʼuut xkoho saʼ nim ut li jun chik saʼ tzʼe ut xeʼtaqeʼk chire li tzʼak chi xsutam li tenamit. Yookebʼ chi chʼeʼok trompeet, wajbʼ ut aarp, ut yookebʼ chi bʼichank chiru li Jehobʼa, toj reetal naq keʼxchʼutubʼ ribʼ chiru li rochoch li Yos. Ebʼ li winq, ebʼ li ixq ut ebʼ li kokʼal keʼxyeechiʼi li mayej re li Jehobʼa ut keʼninqʼehik chiru. Sahebʼ tzʼaqal saʼ xchʼool joʼkan keʼabʼiik chi najt.\n«Maakʼaʼ junaq maaʼusilal li tkʼubʼamanq chaawix t-elq chiʼus» (Isaias 54:17).\nEbʼ li patzʼom: Kʼaʼut xkoho laj Nehemias Jerusalen? Chiru jarubʼ kutan keʼxyiibʼ wiʼ chik li xtzʼakil li tenamit Jerusalen?\nNehemias 1:1-11; 2:1-20; 4:1-23; 5:14; 6:1-19; 12:27-43.\nEBʼ LI BʼIDEO CHIRIX XHUHIL LI SANTIL HU\nLi naʼlebʼ chirix li hu Nehemias\nSaʼ li hu Nehemias wank chaabʼil naʼlebʼ choʼq rehebʼ li xmoos li Yos saʼebʼ li qakutan.


Gn 3 | QQC La Bíblia | YouVersion\nIdioma de la BíbliaKekchí\n1Li k'anti'#3,1 Ap 12,9; 20,2. Li k'anti' a'an reetalil laj tza. q'axal chik wank xna'leb' chiru chixjunileb' li xul kixyoob'tesi li Qaawa' Yos. Ut a'an kixye re li ixq: “Ma yaal naq li Yos xye eere naq ink'a' naru teelow ruheb' li che' li wankeb' sa' xna'aj li awimq?”. 2Kichaq'ok li ixq ut kixye: “Naru tqalow ruheb' li che' li wankeb' sa' xna'aj li awimq. 3Ka'ajwi' li ru li che' li wank sa' xyi, kixye li Yos: «Meelow chi moko teech'e', xb'aan naq wi teeb'aanu a'an, texkamq»”.\n4Kixye ut li k'anti' re li ixq: “Ink'a'. Moko texkamq ta. 5Naxnaw chi us li Yos naq sa' li kutan teelow wi' li ru li che' a'an taatehonq xsa' leeru. Jo'kaqex chik li Yos; teenaw chik k'aru li us ut li ink'a' us”.\n6Toja' naq li ixq kiril naq li che' atawaal xlowb'al li ru, ch'ina'us na'ilok ut q'axal chaab'il re tawok na'leb': kixch'oq b'i' jun ru li che', kixlow ut kixk'e re li xb'eelom; ut a'an ajwi' kixlow.#3,1-6 Sab 2,24; Ro 5,12. Li winq ut li ixq ke'xq'et xchaq'rab' li Yos xb'aan naq ke'raj xnimob'resinkil rib' chiru li Qaawa'. 7Toja' naq ke'tehonk xsa' li ruheb' chi xkab'ichaleb' ut ke'xk'e reetal naq t'ust'uukeb': jo'kan naq ke'xb'oj xxaq li xche'el li iig ut ke'xtz'ap rib' chiru.\n8Chirix chik a'an ke'rab'i xyaab' roq li Qaawa' Yos yo chi b'eek ewu sa' li awimq, sa' xhonal naq namayusink li iq'. Li winq ut li rixaqil ke'xmuq rib' chiru li Qaawa' Yos sa' xyanqeb' li che', sa' xna'aj li awimq. 9Ab'an li Qaawa' Yos kixb'oq li winq ut kixye re: “B'ar wankat?”.\n10Kichaq'ok a'an ut kixye: “Xwab'i naq yookat chi b'eek sa' li awimq ut xinxiwak xb'aan naq t'ust'uukin; jo'kan naq xinmuq wib'”.\n11Kixye li Yos: “Ani xk'ehok chanaw naq t'ust'uukat? Malaj xalow ru li che' li xinye aawe naq ink'a' taatzeka?”. 12Kichaq'ok li winq: “Li ixq li xak'e cho'q wochb'een, a'an xk'ehok we ru li che', ut xinlow”, chan. 13Kixye ut li Qaawa' Yos re li ixq: “K'a'ut naq xab'aanu a'an?”. Kichaq'ok li ixq ut kixye: “Li k'anti' xb'alaq'ink we,#3,13 2 Ko 11,3; 1 Ti 2,14. ut laa'in xinlow ru li che'”.\n14Toja' naq li Qaawa' Yos kixye re li k'anti': “Xb'aan naq xab'aanu a'in, tz'eqtaananb'ilaqat sa' xyanqeb' chixjunileb' li ketomq ut eb' li xul li wankeb' sa' pim. Chiru aasa' taajukuki aawib', ut pojtz' taatzeka chiru chixjunil laayu'am. 15Tink'e naq xik' teeril eerib' laa'at ut li ixq. Jo'kanaq ajwi' eb' laawal ut eb' li ralal xk'ajol li ixq: ut jun reheb' tixpitz' laajolom naq laa'at taakut aawib' chi rit roq”.#3,15 Ro 16,20; Ap 12,17. Cho'q re li Iklees a'an a'in li xb'een resil li kolb'a ib' naxyeechi'i li Yos: sa' xyanqeb' li ralal xk'ajol li ixq taayo'laaq laj Kolonel li taachalq chi xsachb'al xwankil laj tza.\n16Li Qaawa' Yos kixye re li ixq: “Naab'al li rahilal tinteneb' sa' aab'een jar wa wanqat sa' yu'am, ut rik'in rahilal tat-alanq. Ab'an taawataw ru laab'eelom ut a'an taataqlanq sa' aab'een”.\n17Ut kixye re li winq: “Aamaak laa'at naq tz'eqtaananb'ilaq chik li ch'och' anaqwan, xb'aan naq xapaab' laawixaqil ut xalow ru li che' li xinye aawe naq ink'a' taatzeka: chi raasa chik naq taataw laatzekemq chiru chixjunil laayu'am. 18K'ix ut pajl tixk'e aawe li ch'och',#3,17-18 Ro 8,20; Heb 6,8. ut a' chik li pim taatzeka. 19Rik'in xtiqob' laapeekem tatwa'aq, toj reetal tatsutq'iiq sa' li ch'och' xat-elk wi' chaq. Xb'aan naq pojtz' okenaqat chaq ut pojtz' tatsutq'iiq wi' chik”.\n20Li winq kixk'e x'Eva cho'q xk'ab'a' li rixaqil, xb'aan naq a'an li xna' chixjunileb' li yo'yookeb'. 21Li Qaawa' Yos kixyiib' raq'eb' li winq ut li rixaqil rik'in rix li xul, ut kixtiqib'eb'. 22Chirix a'an kixye chi jo'ka'in: “Waye' li winq! Qech yosil chik: naxnaw chik li us ut li ink'a' us! Anaqwan mare anchal tixye' li ruq', tixch'oq ru li che' re li yu'am,#3,22 Ap 22,14. tixlow ut taawanq xyu'am chi junelik”.\n23Jo'kan naq li Qaawa' Yos kirisi li winq sa' li na'ajej Edén, re tixk'anjela li ch'och' li ki'elk wi' chaq. 24Ut naq ak xrisi li winq, kixk'eheb' li kerubín sa' releb'l saq'e, junpak'al li na'ajej Edén. Kixk'e ajwi' jun ch'iich' nareplotk xxamlel, re naq maajun taa'ok wan wi' li che' re li yu'am.\nQ'eqchi DC Bible © Bible Society in Guatemala, 2005.\nMés informació sobre Q'eqchi Bible\nExplora Gn 3 per verset


Qoksihaq xchaqʼrabʼ li Yos re xtzolbʼal qachʼool ut qakʼaʼuxl | Tzolok\nCHAAWIL SAʼ Chinese Cantonese (Simplified) Kabuverdianu Pidgin (Cameroon) Q’eqchi’ Sesotho (South Africa) afrikáans albanés alemán alur amis amárico angolan sign language armenio aymara azerí azerí (alfabeto cirílico) bajo alemán bassa de camerún becol belize kriol birmano boulou búlgaro catalán cebuano checo chichewa chino (tradicional) chino cantonés chino simplificado chitonga chitonga (zimbabwe) chitumbuka chiyao chol chuvash cibemba cingalés citonga congo coreano criollo haitiano croata damara dangme danés digor duala edo efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga georgiano griego guaraní gujarati gun hausa hebreo hiligaynon hindi hiri motu holandés húngaro ibanag ilocano indonesio inglés ishan islandés isoko italiano japonés kabiye kannada kaonde kikamba kikuyu kiniaruanda kirguís kiribatiano kurdo kurdo (alfabeto latino) kurdo kurmanyí del Cáucaso kwangalí kwanyama lengua de señas venezolana lenguaje de señas americano lenguaje de señas filipino lenguaje de señas húngaro lenguaje de señas ruso lenguaje de señas sudafricano letón lingala lituano luganda lunda luo luvale macedonio malayo malayálam malgache mam mambue-lungu maratí marshalés maya mazateco de Huautla mingreliano mixteco de guerrero mongol nepalés ngäbere (o guaymí) noruego náhuatl de guerrero náhuatl de la huasteca náhuatl del centro okpe oromo osético otetela pangasinán panjabí papiamento de curazao persa pidgin de las islas salomón pidgin nigeriano polaco ponapés portugués portugués europeo quechua ancashino quechua boliviano rumano ruso samoano sango sena serbio serbio (alfabeto latino) sesoto shona sidama silozi sranangtongo suajili suati sueco tagalo tai tamil tayik telugu tetum tigriña tivo tojolabal tok pisin tongano totonaco tseltal tsonga tsotsil tsuana turco tuvaluano twi tártaro ucraniano uhobo uzbek (roman) uzbeko vendal vietnamita waray-waray wolaita xhosa yoruba zandé zulú árabe ñanya\n«Xbʼaan naq junelik ninkʼoxla li nakawaj» (Sal. 119:99).\nBʼICH: 127, 88\nChanru naxjuntaqʼeeta ribʼ li qachʼool ut li qakʼaʼuxl rikʼin li chʼiichʼ li naʼekʼasink re jun li jukubʼ?\nKʼaʼut wank xwankil naq tqatzol xraabʼal li xchaqʼrabʼ li Yos?\nChanru naxchap ribʼ li qachʼool ut li qakʼaʼuxl rikʼin xkʼiijik li qapaabʼal?\n1. Kʼaru naxkʼe xwankilebʼ li poyanam chiruhebʼ li xul?\nLI JEHOBʼA kixkʼe rehebʼ li poyanam jun li maatan li naxkʼe xwankilebʼ chiruhebʼ li xul: li qachʼool ut li qakʼaʼuxl. Laj Adan ut xʼEva keʼkʼeheʼk ajwiʼ xchʼool ut xkʼaʼuxl. Kʼaʼut naqanaw aʼin? Naq ak xeʼxqʼet li xchaqʼrabʼ li Yos, keʼxmuq ribʼ. Aʼin naxkʼut naq chʼiʼchʼiʼ chik nekeʼrekʼa ribʼ.\n2. Chanru naxjuntaqʼeeta ribʼ li qachʼool ut li qakʼaʼuxl rikʼin li chʼiichʼ li naʼekʼasink re li jukubʼ? (Taawil li jalam u saʼ xtiklajik).\n2 Li naqekʼa saʼ li qachʼool ut saʼ li qakʼaʼuxl naxye qe li us ut li inkʼaʼ us ut nakʼanjelak re xbʼeresinkil li qayuʼam. Naru naqajuntaqʼeeta rikʼin li chʼiichʼ li naʼekʼasink re jun li jukubʼ. Wi yiibʼanbʼil chiʼus li chʼiichʼ aʼin, naxtenqʼa laj chʼeʼol re li jukubʼ re naq wanq saʼ xbʼe. Abʼan, wi inkʼaʼ yiibʼanbʼil chiʼus? Li iqʼ ut li roq li palaw naru naxbʼaanu naq tixjal xbʼe saʼ junpaat. Joʼkan ajwiʼ tkʼulmanq qikʼin, wi li qachʼool ut li qakʼaʼuxl tzolbʼil rikʼin li Santil Hu, tooxkʼam saʼ li chaabʼil bʼe, abʼan, wi inkʼaʼ tzolbʼil rikʼin li Santil Hu, tooxkʼe saʼ chʼaʼajkilal.\n3. Kʼaru tkʼulmanq wi li qachʼool ut li qakʼaʼuxl moko tzolbʼil ta chiʼus?\n3 Naq li qachʼool ut li qakʼaʼuxl moko tzolbʼil ta chiʼus inkʼaʼ naxye qe naq inkʼaʼ us junaq li naʼlebʼ ut naq inkʼaʼ naru naq tqabʼaanu (1 Tim. 4:1, 2). Naru ajwiʼ tooxqʼunbʼesi naq «us [...] li inkʼaʼ us» (Is. 5:20). Li Jesus kixye rehebʼ li xtzolom: «Taawulaq ajwiʼ xhonal naq yalaq ani taakamsinq eere tixkʼoxla naq yo chi xloqʼoninkil ru li Yos» (Juan 16:2). Aʼin keʼxkʼoxla li keʼkamsink re laj Esteban li xtzolom li Jesus (Hech. 6:8, 12; 7:54-60). Naabʼalebʼ li nekeʼxik xchʼool chirix li xpaabʼal nekeʼxbʼaanu li nimla kamsink aʼin ut nekeʼxye naq nekeʼxloqʼoni li Yos, yookebʼ bʼan xqʼetbʼal li xchaqʼrabʼ li Yos (Ex. 20:13). Chʼolchʼo naq keʼbʼalaqʼiik xbʼaanebʼ li xchʼool ut ebʼ li xkʼaʼuxl.\n4. Kʼaru tqabʼaanu re naq li qachʼool ut li qakʼaʼuxl inkʼaʼ tooxbʼalaqʼi?\n4 Kʼaru tqabʼaanu re naq li qachʼool ut li qakʼaʼuxl inkʼaʼ tooxbʼalaqʼi? Ebʼ li chaqʼrabʼ ut ebʼ li naʼlebʼ li wank saʼ li Raatin li Yos nekeʼkʼanjelak «re kʼutuk, re qʼusuk, re kʼehok naʼlebʼ joʼwiʼ re xtzolbʼalebʼ li kristiyan saʼ li tiikilal» (2 Tim. 3:16). Joʼkan utan, re xtzolbʼal li qachʼool ut li qakʼaʼuxl re naq tixchap ribʼ rikʼin li xkʼaʼuxl li Yos ut tooxbʼeresi chiʼus, tento tqakʼe qachʼool chi xtzolbʼal li Santil Hu, tqakʼoxla li naxye ut tqayuʼami. Joʼkan bʼiʼ, qilaq chanru nokooʼeʼxtenqʼa ebʼ li chaqʼrabʼ ut ebʼ li naʼlebʼ li naxkʼe li Yos re xtzolbʼal li qachʼool ut li qakʼaʼuxl.\nQOKSIHAQ LI XCHAQʼRABʼ LI YOS RE XTZOLBʼAL LI QACHʼOOL UT LI QAKʼAʼUXL\n5, 6. Kʼaru rusilal naqataw naq naqapaabʼ ebʼ li xchaqʼrabʼ li Yos?\n5 Re xtawbʼal rusilal ebʼ li xchaqʼrabʼ li Yos, moko tzʼaqal ta rikʼin rilbʼal malaj xnawbʼal chirix. Tento tqatzol xraabʼal ut roxloqʼinkil. Li Raatin li Yos naxye: «Tzʼeqtaanahomaq li inkʼaʼ us, rahomaq ru li us» (Amos 5:15). Jun li naʼlebʼ li tooxtenqʼa aʼan xtzolbʼal chanru naril li Jehobʼa ebʼ li naʼlebʼ. Qakʼoxlaq naq chiru naabʼal qʼoqyink inkʼaʼ sa yooko chi wark. Joʼkan naq, laj bʼanonel naxye qe kʼaru tqatzaka, naq tqakawresi li qajunxaqalil ut tqajal wiibʼ oxibʼ li qabʼaanuhom. Wi naqil naq naʼusaak li qayuʼam naq naqabʼaanu li naxye qe, peʼyaal naq tqoxloqʼi laj bʼanonel ut ebʼ li naʼlebʼ li xkʼe qe?\n6 Joʼkan ajwiʼ, laj Yobʼtesihom qe kixkʼe qe ebʼ li chaqʼrabʼ li nokooxkol chiru li rahilal li naxkʼam chaq li maakobʼk ut naxchaabʼilobʼresi li qayuʼam. Jun eetalil, qakʼoxlaq joʼkʼihal li rusilal naqataw naq naqapaabʼ li naxye li Santil Hu chirix li tikʼtiʼik, li bʼalaqʼik, li elqʼak, li muxuk ibʼ, li raaxiikʼ ut li xbʼaanuhom ebʼ li maaʼus aj musiqʼej (taayaabʼasi Proverbios 6:16-19; Apoc. 21:8). Naq naqil li nimla rusilal li naxkʼam chaq abʼink chiru li Jehobʼa, nakʼiik li rahok ut li oxloqʼink li naqekʼa chirix aʼan ut chirix li naʼlebʼ li naxkʼe qe.\n7. Kʼaru rusilal naqataw rilbʼal li naxye li Santil Hu chirixebʼ li xeʼpaltoʼk ut xkʼoxlankil li xeʼxkʼul chaq?\n7 Moko aajel ta ru naq tqakʼul li rahilal saʼ xkʼabʼaʼ naq xqaqʼet qibʼ chiru li Yos re naq tqataw qanaʼlebʼ. Naru naqataw qanaʼlebʼ rikʼin rilbʼal li naxye li Santil Hu chirixebʼ li xeʼpaltoʼk ut xkʼebʼal qachʼool chi xkʼoxlankil li xeʼxkʼul chaq. Proverbios 1:5 naxye: «Li wank xnaʼlebʼ ut [...] naxkʼe xchʼool chi rabʼinkil, [...] naxtaw xtzʼaqobʼ li xnaʼlebʼ». Li kʼutum malaj li naʼlebʼ aʼin nachalk rikʼin li Yos, ut maakʼaʼ junaq chik li naʼlebʼ li jwal oxloqʼ chiru aʼin. Jun eetalil, qakʼoxlaq kʼaru li rahilal kixkʼul laj David naq kixqʼet ribʼ chiru li Yos ut kixmux ribʼ rikʼin li xBatseba (2 Sam. 12:7-14). Naq yooqo rilbʼal ebʼ li raqal aʼin, tooruuq xkʼoxlankil ebʼ li patzʼom joʼebʼ aʼin: «Chanru kiruuk raj laj David xkolbʼal ribʼ chiruhebʼ li rahilal aʼin? Wi laaʼin tinkʼul junaq li naʼlebʼ joʼ aʼin, kʼaru raj tinbʼaanu? Ma tinʼeleliq, joʼ laj Jose, malaj tintʼaneʼq saʼ li aaleek, joʼ laj David?» (Gen. 39:11-15). Wi naqakʼe qachʼool chi xkʼoxlankil chixjunil li rahilal li naxkʼam chaq li maakobʼk, jwal xikʼ tqil li maaʼusilal.\n8, 9. a) Kʼaru aj e nakʼanjelak li qachʼool ut li qakʼaʼuxl? b) Chanru nakʼanjelak saʼ li qachʼool ut li qakʼaʼuxl li naʼlebʼ li naxkʼe li Yos?\n8 Chʼolchʼo naq chiqajunilo naqatzʼeqtaana ebʼ li yiibʼru aj naʼlebʼ li xikʼ naril li Yos. Abʼan, kʼaru naqabʼaanu naq li Santil Hu inkʼaʼ naʼaatinak chi tzʼaqal re ru chirix junaq li naʼlebʼ? Chanru naqanaw kʼaru naraj li Jehobʼa naq tqabʼaanu? Wi li qachʼool ut li qakʼaʼuxl tzolbʼil chiʼus rikʼin li Santil Hu, tqakʼoxla chiʼus li naqaj xbʼaanunkil.\n9 Li Jehobʼa nokooxra ut joʼkan naq naxkʼe qe li xnaʼlebʼ re xbʼeresinkil li qachʼool ut li qakʼaʼuxl. Li Yos naxye: «Laaʼin li Qaawaʼ, laaYos; laaʼin ninkʼut chawu li kʼaru us choʼq aawe ut nakatinbʼeres saʼ li bʼe tento taakʼam» (Is. 48:17, 18). Naq naqakʼe qachʼool chi xkʼoxlankil li naʼlebʼ li naxkʼe li Santil Hu ut naqakanabʼ naq twulaq saʼ li qachʼool, yooko xtijbʼal, xqʼusbʼal ut xtiikobʼresinkil li qachʼool ut li qakʼaʼuxl. Ut aʼin nokooxtenqʼa chi xkʼoxlankil chiʼus li tqabʼaanu.\nQOKSIHAQ LI NAʼLEBʼ LI NAXKʼE LI YOS RE XTZOLBʼAL LI QACHʼOOL UT LI QAKʼAʼUXL\n10. a) Chanru nokooxtenqʼa li naʼlebʼ li naxkʼe li Yos? b) Chanru kiroksi li Jesus li naʼlebʼ li naxkʼe li Yos?\n10 Li naʼlebʼ li naxkʼe li Yos jwal aajel ru choʼq qe ut naxkʼut chiqu chanru tookʼoxlaq malaj toonaʼlebʼaq. Xtawbʼal ru ebʼ li naʼlebʼ li naxkʼe li Yos nokooxtenqʼa chi xtawbʼal ru chanru nakʼoxlak li Jehobʼa ut kʼaʼut kixkʼe wiibʼ oxibʼ li chaqʼrabʼ. Naq kixbʼaanu chaq li xkʼanjel chiru li Yos, li Jesus kixkʼut chiruhebʼ li xtzolom ebʼ li naʼlebʼ li naxkʼe li Santil Hu re xtenqʼankilebʼ chi rilbʼal li rahilal li naxkʼam chaq li qanaʼlebʼ ut li qabʼaanuhom. Jun eetalil, kixye rehebʼ naq li xxokok josqʼil naxkʼam chaq li raaxiikʼ ut xkʼoxlankil li tzʼaj aj naʼlebʼ naxkʼam chaq li muxuk sumlaak (Mat. 5:21, 22, 27, 28). Wi naqakanabʼ naq li naʼlebʼ li naxkʼe li Yos tooxbʼeresi, yooqo xtzolbʼal chiʼus li qachʼool ut li qakʼaʼuxl ut li tqakʼoxla xbʼaanunkil tixkʼe xloqʼal li Yos (1 Cor. 10:31).\nLi xeʼkʼiik saʼebʼ li xpaabʼal nekeʼroxloqʼi li nekeʼrekʼa li junchʼol. (Taawil li raqal 11 ut 12).\n11. Kʼaru xjalanil li junjunq chi chʼoolej ut kʼaʼuxej?\n11 Ma juntaqʼeet nokoonaʼlebʼak chiqajunilo? Inkʼaʼ. Maare wiibʼ li qechpaabʼanel li tzolbʼilebʼ li xchʼool ut li xkʼaʼuxl rikʼin li Santil Hu moko juntaqʼeet ta teʼril junaq li naʼlebʼ. Qakʼehaq joʼ eetalil li haʼ li nakaltesink. Li Santil Hu naxye naq inkʼaʼ us li kalaak ut li numʼukʼaʼk, abʼan inkʼaʼ naxye naq maak rukʼbʼal bʼayaq li haʼ li nakaltesink (Prov. 20:1; 1 Tim. 3:8, TNM). Ma naraj xyeebʼal aʼin naq tzʼaqal rikʼin xkʼoxlankil naq inkʼaʼ tkʼemanq xbʼeen? Inkʼaʼ. Usta laachʼool tixkʼulubʼa ukʼaʼk, aajel ru naq taakʼoxla kʼaru nekeʼrekʼa li junchʼol.\n12. Chanru tqayuʼami li naxye saʼ Romanos 14:21?\n12 Li Apostol Pablo kixkʼut chiruhebʼ laj paabʼanel naq tento teʼxkʼe chiʼubʼej li xchʼoolebʼ li junchʼol. Kixye: «Us [...] ink’a’ xtiwb’al li tib’, ink’a’ ruk’b’al li b’iin chi moko xb’aanunkil k’a’aq re ru taaluktaaq wi’ xch’ool laawas aawiitz’in» (Rom. 14:21). Wi jun li qechpaabʼanel inkʼaʼ naʼukʼaʼk xbʼaan naq inkʼaʼ chik sa naril, peʼyaal naq chi anchal qachʼool tqajal ru li qukʼaʼ re naq inkʼaʼ ttʼaneʼq saʼ li aaleek? Joʼkan tzʼaqal. Wankebʼ li qechpaabʼanel li jwal nekeʼukʼaʼk chaq naq toj maajiʼ nekeʼok choʼq aj Testiiw, abʼan anaqwan inkʼaʼ chik nekeʼraj xyalbʼal bʼayaq. Chʼolchʼo tzʼaqal naq inkʼaʼ naqaj naq saʼ qamaak teʼtʼaneʼq wiʼ chik ut ra teʼxkʼul (1 Cor. 6:9, 10). Joʼkan bʼiʼ, wi tqayeechiʼi rukʼaʼ junaq li qechpaabʼanel ut inkʼaʼ tixkʼul, inkʼaʼ tqakʼutbʼesi naq naqara wi tqamin ru chi rukʼbʼal.\n13. Kʼaru kixbʼaanu laj Timoteo re xtenqʼankilebʼ li junchʼol re naq teʼxkʼulubʼa li chaabʼil esil?\n13 Qilaq li eetalil chirix laj Timoteo. Naq wank tana 20 chihabʼ re, kixkʼulubʼa naq tseteʼq ruʼuj xtzʼejwal, li choʼeʼk aʼin jwal ra, re naq inkʼaʼ tixkʼehebʼ chi tʼaneʼk ebʼ laj Judiiy li tixkʼe rehebʼ li esil. Chi joʼkan kixkʼam re rikʼin li Apostol Pablo (Hech. 16:3; 1 Cor. 9:19-23). Ut laaʼo? Ma naqakanabʼ xbʼaanunkil li nawulak chiqu saʼ xkʼabʼaʼebʼ li junchʼol?\nCHOOKʼIIQ SAʼ LI QAPAABʼAL\n14, 15. a) Kʼaru naraj xyeebʼal li kawil paabʼal? b) Chanru naxchap ribʼ li kawil paabʼal rikʼin xkʼutbʼesinkil li rahok?\n14 Aajel ru naq chixjunilebʼ laj paabʼanel teʼraj xkanabʼankil chiʼixbʼej «li xbʼeen tzolok chirix li Kriist», ut teʼkʼiiq saʼebʼ li xpaabʼal (Heb. 6:1). Abʼan aʼin inkʼaʼ nachalk xjunes. Junelik bʼan yooqo xkʼebʼal qaqʼe. Re naq tkawuuq li qapaabʼal, tento naq li qanawom chirix li Yos ut xseebʼal qakʼaʼuxl yooq chi kʼiik. Joʼkan naq, junelik nayeemank qe naq tqil li Santil Hu wulaj wulaj (Sal. 1:1-3). Ma aʼan li naqaj xtawbʼal? Rilbʼal li Santil Hu wulaj wulaj nokooxtenqʼa chi xtawbʼal ru chiʼus li chaqʼrabʼ ut li naʼlebʼ li naxkʼe li Yos.\n15 Li xchaqʼrabʼ laj paabʼanel li jwal wank xwankil aʼan li rahok. Li Jesus kixye rehebʼ li nekeʼtaqenk re: «Rikʼin aʼin chixjunilebʼ teʼnawoq re naq laaʼex intzolom: wi nekera eeribʼ cheribʼil eeribʼ» (Juan 13:35). Laj Santiago, xkabʼ riitzʼin li Jesus, kixkʼabʼaʼi aʼin «li Chaqʼrabʼ nim xwankil» (Sant. 2:8). Ut li Apostol Pablo kixye: «Li rahok aʼan li xtzʼaqlojik ru li Chaqʼrabʼ» (Rom. 13:10). Wank xyaalal naq li Santil Hu jwal naxkʼe xwankil li rahok, xbʼaan naq «li Yos aʼan rahok» (1 Juan 4:8). Li Jehobʼa moko kaʼaj tawiʼ narekʼa li rahok, naxkʼutbʼesi bʼan rikʼin li xbʼaanuhom. Laj Juan kixtzʼiibʼa: «Aʼin kikʼutunk wiʼ qikʼin li qaraabʼal xbʼaan li Yos: naq li Yos kixtaqla chaq li Ralal jun chiribʼil saʼ ruuchichʼochʼ re naq wanq qayuʼam saʼ xkʼabʼaʼ Aʼan» (1 Juan 4:9). Joʼkan bʼiʼ, naq naqakʼutbʼesi naq naqara li Jehobʼa ut li Jesus, ebʼ li qechpaabʼanel ut ebʼ li junchʼol, naqakʼutbʼesi naq kaw li qapaabʼal (Mat. 22:37-39).\nNaq naqakʼe qachʼool chi xkʼoxlankil li naʼlebʼ li naxkʼe li Yos, li qachʼool ut li qakʼaʼuxl chaabʼil chik naʼok qabʼeresinkil. (Taawil li raqal 16).\n16. Naq naʼok chi kʼiik li qapaabʼal, kʼaʼut nokooʼok rilbʼal naq wank xwankil li naʼlebʼ li naxkʼe li Yos?\n16 Ebʼ li chaqʼrabʼ nekeʼxchap wiibʼ oxibʼ ajwiʼ li naʼlebʼ bʼarwiʼ nekeʼxchʼolobʼ chi tzʼaqal re ru li tento xbʼaanunkil malaj li inkʼaʼ tento xbʼaanunkil, abʼan li naʼlebʼ li naxkʼe li Yos nakʼanjelak saʼ chixjunil li qabʼaanuhom. Joʼkan bʼiʼ, naq naʼok chi kʼiik li qapaabʼal, nokooʼok rilbʼal naq wank xwankil li naʼlebʼ li naxkʼe li Yos. Naru naqajuntaqʼeeta rikʼin li nekeʼxkʼul ebʼ li kʼuulaʼal. Naq kachʼinebʼ, inkʼaʼ nekeʼxtaw ru li chʼaʼajkilal li naxkʼam chaq rochbʼeninkilebʼ li maaʼusebʼ xnaʼlebʼ, ut tento teʼkʼeheʼq xnaʼlebʼ xbʼaanebʼ li xnaʼ xyuwaʼ re xkolbʼalebʼ (1 Cor. 15:33, TNM). Abʼan, naq yookebʼ chi kʼiik saʼebʼ li xpaabʼal, chi timil timil nekeʼok xtzolbʼal chanru teʼnaʼlebʼaq rikʼin li naʼlebʼ li naxkʼe li Santil Hu ut chi xsikʼbʼal chiʼus anihebʼ teʼwanq choʼq ramiiw (taayaabʼasi 1 Corintios 13:11; 14:20). Joʼkan ajwiʼ, naq naqakʼe qachʼool chi xkʼoxlankil li naʼlebʼ li naxkʼe li Yos, li qachʼool ut li qakʼaʼuxl naʼok xchapbʼal ribʼ rikʼin li xkʼaʼuxl li Yos ut chaabʼil chik naʼok qabʼeresinkil.\n17. Kʼaʼut naru naqaye naq wank chiqu chixjunil li naʼajmank re naq tqakʼoxla chiʼus li tqabʼaanu?\n17 Wank chiqu chixjunil li naʼajmank re xkʼoxlankil chiʼus junaq li naʼlebʼ li twulaq chiru li Jehobʼa. Kʼaʼut naqaye aʼin? Xbʼaan naq ebʼ li chaqʼrabʼ ut ebʼ li naʼlebʼ li naqataw saʼ li Santil Hu naxtenqʼa laj paabʼanel re naq «tzʼaqalaq re ru» ut «kawresinbʼilaq re xbʼaanunkil chixjunil li chaabʼil kʼanjel» (2 Tim. 3:16, 17). Abʼanan, wi naqaj xtawbʼal ru kʼaru «naraj li Qaawaʼ», tento tqakʼe qaqʼe (Efes. 5:17). Tento tqoksi chiʼus ebʼ li kʼanjelobʼaal li kʼebʼil qe, joʼ Li hu li natenqʼank rehebʼ laj Testiiw re li Jehobʼa, Watchtower Library, Watchtower RE TATRUUQ CHI TZOLOK ut JW Library. Chixjunil aʼin tooxtenqʼa naq tqatzol qibʼ qajunes ut joʼ junkabʼal.\nWANK RUSILAL NAQ LI QACHʼOOL UT LI QAKʼAʼUXL TZOLBʼIL RIKʼIN LI SANTIL HU\n18. Kʼaru rusilal tqataw wi nokoonaʼlebʼak rikʼinebʼ li chaqʼrabʼ ut li naʼlebʼ li naxkʼe li Yos?\n18 Wi naqoxloqʼi ebʼ li chaqʼrabʼ ut ebʼ li naʼlebʼ li naxkʼe li Jehobʼa, tqataw naabʼal rusilal. Saʼ Salmo 119:97-100 naxye: «Kʼajoʼ naq ninra laachaqʼrabʼ! Junes aʼan ninkʼoxla rix rajlal kutan. Junelik wank saʼ inchʼool laawaatin: qʼaxal chik wank innaʼlebʼ chiruhebʼ li xikʼ nekeʼilok we. Qʼaxal chik nintaw innaʼlebʼ chiruhebʼ chixjunil laj tzolol we, xbʼaan naq junelik ninkʼoxla li nakawaj. Qʼaxal chik wank innaʼlebʼ chiruhebʼ li cheekel winq, xbʼaan naq ninpaabʼ laachaqʼrabʼ». Wi naqakʼe qahoonal chi xkʼoxlankil rix ebʼ li chaqʼrabʼ ut ebʼ li naʼlebʼ li naxkʼe li Yos aʼin tixbʼaanu naq tqataw qanaʼlebʼ, xseebʼal qakʼaʼuxl ut tqataw ru li naraj li Yos. Ut wi tqakʼe qaqʼe chi xtzolbʼal li qachʼool ut li qakʼaʼuxl rikʼin li chaqʼrabʼ ut li naʼlebʼ li naxkʼe li Yos, «tzʼaqalaq qe qu joʼ naq tzʼaqal re ru li Kriist» (Efes. 4:13).


COLOSENSES 3 KEK - Chanchan nak xexcuacli cuiˈchic chi - Bible Gateway\nCOLOSENSES 3 Kekchi (KEK)\n3 Chanchan nak xexcuacli cuiˈchic chi yoˈyo e̱rochben li Cristo nak xexpa̱ban. Acˈ chic le̱ yuˈam. Joˈcan nak qˈuehomak e̱chˈo̱l chixba̱nunquil li cha̱bil naˈleb ut chexcˈoxlak chirix li cuan saˈ choxa bar cuan cuiˈ li Cristo cˈojcˈo saˈ xnim ukˈ li Dios xban nak kˈaxal nim xcuanquil. 2 Junelic checˈoxla li Dios ut me̱cˈoxla chic lix ma̱usilal li ruchichˈochˈ. 3 Lix ma̱usilal li ruchichˈochˈ ma̱cˈaˈ chic xcuanquil saˈ e̱be̱n. Chanchan camenakex chiru. Ac colbilex chic chiru li ma̱usilal xban nak junajex chic riqˈuin li Cristo, ut li Cristo junaj riqˈuin li Dios. 4 Caˈaj cuiˈ riqˈuin li Jesucristo cuan kayuˈam. Ut nak tol‑e̱lk cuiˈchic li Jesucristo tixcˈutbesi nak la̱o li ralal xcˈajol, ut totzˈako̱nk riqˈuin lix lokˈal.\nMe̱ba̱nu chic li najter naˈleb\n5 Xban nak acˈ chic le̱ yuˈam, canabomak chi junaj cua xrahinquil ru li incˈaˈ us joˈ li coˈbe̱tac yumbe̱tac, ut li ma̱us aj naˈleb. Ut canabomak xrahinquil ru li ma̱usilal. Ut me̱rahi ru li biomal xban nak li xrahinquil ru li biomal, aˈan chanchan ajcuiˈ xlokˈoninquil li jalanil dios. 6 Riqˈuin xba̱nunquil li ma̱usilal aˈin nachal xjoskˈil li Dios ut naxteneb li tojba ma̱c saˈ xbe̱neb li nequeˈkˈetoc re li ra̱tin. 7 Joˈcan ajcuiˈ queba̱nu chak la̱ex junxil nak toj cuanquex chak saˈ li ma̱c. 8 Aban anakcuan me̱ba̱nu chic chixjunil li cˈaˈ re ru aˈin: mexjoskˈoˈ, me̱poˈ e̱rib chi ribil e̱rib, me̱ba̱nu li ma̱usilal, mexkˈaban, ut mex‑a̱tinac saˈ yibru a̱tin. 9 Mexticˈtiˈic. Me̱ba̱nu chic chixjunil li ma̱usilal aˈin xban nak chixjunil li cˈaˈak re ru queba̱nu chak najter ac xerisi saˈ le̱ chˈo̱l. 10 Anakcuan acˈ chic le̱ yuˈam. Li Dios, aˈan li quijaloc re le̱ yuˈam ut aˈan ta̱tenkˈa̱nk e̱re cuulaj cuulaj chixtzolbal e̱rib riqˈuin re nak te̱tau ru chi tzˈakal chanru li Dios ut te̱ba̱nu li naraj aˈan. 11 La̱o aj pa̱banel juntakˈe̱to chiru li Dios xban nak junajo saˈ li acˈ yuˈam. Moco jalaneb ta laj griego chiruheb laj judío. Moco jalaneb ta li tzolbileb chiruheb li incˈaˈ tzolbileb. Moco jalaneb ta li xeˈxba̱nu li circuncisión chiruheb li incˈaˈ xeˈxba̱nu. Moco jalan ta li junju̱nk usta jalan xtenamit. Moco jalaneb ta li cuanqueb xpatrón chiruheb li ma̱cˈaˈeb xpatrón. Li kˈaxal lokˈ xcˈoxlanquil aˈan aˈin: Li Jesucristo cuan riqˈuineb li junju̱nk li nequeˈpa̱ban re ut junajo chic saˈ xcˈabaˈ li Jesucristo. 12 Li Dios kˈaxal nequexra ut quixsicˈ e̱ru chokˈ ralal xcˈajol. Joˈcan nak chexcua̱nk saˈ ti̱quilal. Chetokˈoba ruheb le̱ ras e̱ri̱tzˈin ut chetenkˈaheb. Me̱kˈetkˈeti e̱rib. Chexcua̱nk saˈ tu̱lanil ut checuyak li raylal. 13 Checuyak e̱rib chiribil e̱rib. Ut cui cuan junak cuan xma̱c che̱ru, checuyak xma̱c. Joˈ nak quixcuy e̱ma̱c li Ka̱cuaˈ, joˈcan ajcuiˈ cheba̱nu la̱ex. 14 Li kˈaxal lokˈ xba̱nunquil chiru chixjunil li cˈaˈak re ru aˈin, aˈan li rahoc ib xban nak riqˈuin aˈan junajak li kacˈaˈux ut tzˈakalak re ru li takaba̱nu. 15 Junajakex taxak saˈ le̱ pa̱ba̱l xban nak sicˈbil e̱ru xban li Dios. Chicua̱nk li tuktu̱quilal saˈ le̱ chˈo̱l li naxqˈue li Cristo re nak texcua̱nk saˈ xya̱lal. Ut junelic chebantioxi chiru li Dios li usilal xba̱nu e̱re. 16 Li ra̱tin li Cristo chicana̱k saˈ e̱chˈo̱l chi junelic re nak cua̱nk e̱naˈleb. Chetzolak e̱rib che̱ribil e̱rib ut chetenkˈa e̱rib che̱ribil e̱rib saˈ le̱ pa̱ba̱l. Chexbicha̱nk re xlokˈoninquil li Dios. Chexbicha̱nk joˈ naxcˈut che̱ru li Santil Musikˈej ut junelic chexbantioxi̱nk chiru li Dios. 17 Ut chixjunil li cˈaˈru te̱ye ut te̱ba̱nu, cheba̱nuhak re xqˈuebal xlokˈal li Jesucristo. Ut junelic chexbantioxi̱nk chiru li Acuabej Dios saˈ xcˈabaˈ li Ka̱cuaˈ Jesucristo.\nChexcua̱nk saˈ xya̱lal riqˈuineb le̱ ras e̱ri̱tzˈin\n18 Ex ixakilbej, chepa̱ba̱k le̱ be̱lom joˈ e̱cˈulub xba̱nunquil xban nak la̱ex chic aj pa̱banel. 19 Ut la̱ex be̱lomej, cherahak le̱ rixakil ut mexjoskˈoˈ riqˈuineb. 20 Ut joˈcan ajcuiˈ la̱ex alalbej, junelic chexpa̱ba̱nk chiruheb le̱ naˈ e̱yucuaˈ xban nak aˈan li nacuulac chiru li Ka̱cuaˈ Dios. 21 Ex yucuaˈbej, me̱chˈila le̱ ralal e̱cˈajol chi ma̱cˈaˈ rajbal re nak incˈaˈ ta̱chˈina̱nk xchˈo̱leb. 22 Ex aj cˈanjel, junelic chexpa̱ba̱nk chiruheb le̱ patrón. Chanru nak nequexcˈanjelac nak yo̱ che̱rilbal le̱ patrón, joˈcan ajcuiˈ texcˈanjelak nak incˈaˈ yo̱ che̱rilbal. Mexcˈanjelac re xnimobresinquil e̱rib. Chexcˈanjelak ban chi anchal le̱ chˈo̱l xban nak la̱ex nequera li Ka̱cuaˈ Dios. 23 Nak yo̱quex chi cˈanjelac chiru le̱ patrón, yo̱quex ajcuiˈ chi cˈanjelac chiru li Ka̱cuaˈ Dios xban nak la̱ex rehex chic li Dios. Joˈcan nak chixjunil li cˈaˈru te̱ba̱nu, cheba̱nuhak chi anchal e̱chˈo̱l. 24 Joˈcan cheba̱nu xban nak la̱ex ac nequenau nak li Ka̱cuaˈ Dios ta̱qˈuehok le̱ kˈajca̱munquil li yechiˈinbil e̱re xban nak li Ka̱cuaˈ Jesucristo, aˈan li tzˈakal patrón saˈ e̱be̱n ut yo̱quex chi cˈanjelac chiru. 25 Li ani tixba̱nu li incˈaˈ us tixcˈul xtojbal xma̱c aˈ yal cˈaˈru lix ma̱c xban nak li Dios incˈaˈ naxsicˈ ru ani tixqˈue chixtojbal xma̱c.


Li xsachbʼachʼoolej li Jesus | Xnaʼlebʼ li Santil Hu rehebʼ li kokʼal\nLi Jesus naxbʼaanu naabʼal li sachbʼachʼoolej\nLi Jesus kichalk saʼ Ruuchichʼochʼ re xpuktesinkil li chaabʼil esilal chirix li Xʼawabʼejilal li Yos. Joʼkan ajwiʼ, li Jehobʼa kixkʼe re li Jesus li xsantil musiqʼej re xbʼaanunkil ebʼ li sachbʼachʼoolej ut xkʼutbʼesinkil li tixbʼaanu naq twanq choʼq Awabʼej. Yalaq kʼaru li yajel kiruuk xkʼirtasinkil. Ut bʼar nawulak chaq, ebʼ li yaj nekeʼxpatzʼ xtenqʼankil re, ut aʼan naxbʼan chixjunilebʼ. Ebʼ li mutzʼ nekeʼilok, ebʼ li tzʼap xik nekeʼabʼink ut ebʼ li sik nekeʼbʼeek. Yal rikʼin xchʼeʼbʼal chire li raqʼ li Jesus nekeʼkʼiraak. Li Jesus kiʼisink ajwiʼ maaʼus aj musiqʼej. Ebʼ li poyanam nekeʼtaqenk re yalaq bʼar, ut maajunwa kixtzʼeqtaana junaq rehebʼ, chi moko naq kiraj wank xjunes.\nSaʼ jun kutan, keʼxkʼam chaq jun li sik saʼ li ochoch bʼarwiʼ wank li Jesus. Abʼan, kʼajoʼebʼ li poyanam ut inkʼaʼ xeʼruuk chi ok, joʼkan naq keʼxjop xbʼeen li ochoch ut aran keʼxkubʼsi li winq toj chixkʼatq li Jesus. Tojaʼ naq li Jesus kixye re li sik: «Waklin ut bʼen». Naq kiʼok chi bʼeek, sachsokebʼ xchʼool xeʼkanaak ebʼ li poyanam.\nSaʼ jun chik kutan, li Jesus yook chi wulak saʼ jun li tenamit, ut 10 chi winq saqlepebʼ rix keʼxjap re chi najt: «Jesus, chooʼaatenqʼa!». Chiruhebʼ li kutan aʼan, moko kanabʼanbʼil ta naq ebʼ li saqlep rix teʼjiloq chixkʼatqebʼ li poyanam. Ut li Xchaqʼrabʼ li Jehobʼa naxye chaq naq ebʼ li saqlep rix tento teʼxik saʼ rochoch li Yos naq ak xeʼkʼiraak. Joʼkan naq, li Jesus kixye rehebʼ naq xikaqebʼ aran. Naq yookebʼ chi xik saʼ rochoch li Yos, xeʼkʼiraak. Naq jun rehebʼ kixkʼe reetal naq kʼirajenaq chik, kisutqʼiik chi xbʼanyoxinkil re li Jesus ut kixkʼe xloqʼal li Yos. Saʼ xyanqebʼ li 10 chi saqlep, jun ajwiʼ kibʼanyoxink chiru li Jesus.\nKiwank jun li ixq li 12 chihabʼ rokik xyajel ut naxrahi ru kʼiraak xbʼaan naq inkʼaʼ chik naxkuy. Joʼkan naq kixchʼik ribʼ saʼ xyanq li tenamit re naq tnachʼoq chirix li Jesus ut kixchʼeʼ chire li raqʼ. Saʼ li hoonal ajwiʼ aʼan, kikʼiraak. Tojaʼ naq li Jesus kixpatzʼ: «Ani xchʼeʼok we?». Li ixq kʼajoʼ txuwaq, abʼan kijilok chixkʼatq ut kixseeraqʼi re chixjunil. Li Jesus kixkʼojobʼ xchʼool ut kixye re: «At wabʼin, ayu saʼ tuqtuukilal».\nJun li awabʼej, Jairo xkʼabʼaʼ, kixtzʼaama re li Jesus: «Chalqat saʼ wochoch. Jwal yaj li wabʼin». Toj maajiʼ ajwiʼ nawulak li Jesus saʼ rochoch laj Jairo naq xkamk li chʼina ixqaʼal. Naq kiwulak, li Jesus kixkʼe reetal naq naabʼalebʼ li poyanam yookebʼ chi yaabʼak rikʼin li xjunkabʼal laj Jairo. Li Jesus kixye rehebʼ: «Mexyaabʼak, yal yook chi wark». Tojaʼ naq kixchap li ruqʼ li chʼina ixqaʼal ut kixye: «At chʼina ixqaʼal, waklin!». Li chʼina ixqaʼal saʼ junpaat kiwakliik, ut li Jesus kixye rehebʼ li xnaʼ xyuwaʼ naq teʼxkʼe bʼayaq xwa. Yal kʼoxla chanru keʼrekʼa ribʼebʼ li xnaʼ xyuwaʼ!\n«Li Yos kixyul rikʼin santil musiqʼej ut wankil, ut [...] kixbʼeni li Ruuchichʼochʼ rikʼin xbʼaanunkil li us ut yook xbʼanbʼal chixjunilebʼ li rahobʼtesinbʼilebʼ xbʼaan laj Tza, xbʼaan naq li Yos wank chaq rikʼin» (Hechos 10:38).\nEbʼ li patzʼom: Kʼaʼut kiruuk li Jesus xbʼanbʼal chixjunil ebʼ li yajel? Kʼaru kixkʼul li rabʼin laj Jairo?


Li Santil hu SAN MATEO 1\nLi Resil li Colba-ib li Quixtz'i̱ba li San Mateo\nLix c'aba'eb lix xe'to̱nil yucua' li Jesucristo\n1 Sa' li hu a'in tz'i̱banbil retalil jo' q'uialeb lix xe' xto̱nal li Jesucristo. Li Jesucristo ralal xc'ajol li rey David ut ralal xc'ajol ajcui' laj Abraham. 2 Laj Abraham, a'an xyucua' laj Isaac. Laj Isaac, a'an xyucua' laj Jacob. Ut laj Jacob, a'an xyucua' laj Judá jo' eb ajcui' li ras ut li ri̱tz'in. 3 Ut laj Judá ut lix Tamar, a'aneb xna' xyucua'eb laj Fares ut laj Zara. Laj Fares, a'an xyucua' laj Esrom. Ut laj Esrom, a'an xyucua' laj Aram. 4 Ut laj Aram, a'an xyucua' laj Aminadab. Ut laj Aminadab, a'an xyucua' laj Naasón. Ut laj Naasón, a'an xyucua' laj Salmón. 5 Ut laj Salmón ut lix Rahab, a'aneb xna' xyucua' laj Booz. Laj Booz ut lix Rut, a'aneb xna' xyucua' laj Obed. Ut laj Obed, a'an xyucua' laj Isaí. 6 Ut laj Isaí, a'an xyucua' li rey David. Ut li rey David, a'an lix yucua' laj Salomón riq'uin li ixk li quicuan chok' rixakil laj Urías. 7 Ut laj Salomón, a'an xyucua' laj Roboam. Ut laj Roboam, a'an xyucua' laj Abías. Ut laj Abías, a'an xyucua' laj Asa. 8 Ut laj Asa, a'an xyucua' laj Josafat. Ut laj Josafat, a'an xyucua' laj Joram. Ut laj Joram, a'an xyucua' laj Uzías. 9 Ut laj Uzías, a'an xyucua' laj Jotam. Ut laj Jotam, a'an xyucua' laj Acaz. Ut laj Acaz, a'an xyucua' laj Ezequías. 10 Ut laj Ezequías, a'an xyucua' laj Manasés. Ut laj Manasés, a'an xyucua' laj Amón. Ut laj Amón, a'an xyucua' laj Josías. 11 Ut laj Josías, a'an xyucua' laj Jeconías jo' eb ajcui' li ri̱tz'in. Eb a'an que'cuan sa' eb li cutan nak eb laj Israel que'chape' ut que'c'ame' aran Babilonia. 12 Ut nak ac chapbileb chak xbaneb laj Babilonia, laj Jeconías quicuan li ralal. Ut a'an laj Salatiel. Ut laj Salatiel, a'an xyucua' laj Zorobabel. 13 Ut laj Zorobabel, a'an xyucua' laj Abiud. Ut laj Abiud, a'an xyucua' laj Eliaquim. Ut laj Eliaquim, a'an xyucua' laj Azor. 14 Ut laj Azor, a'an xyucua' laj Sadoc. Ut laj Sadoc, a'an xyucua' laj Aquim. Ut laj Aquim, a'an xyucua' laj Eliud. 15 Ut laj Eliud, a'an xyucua' laj Eleazar. Ut laj Eleazar, a'an xyucua' laj Matán. Ut laj Matán, a'an xyucua' laj Jacob. 16 Ut laj Jacob, a'an xyucua' laj José, xbe̱lom lix María. Ut lix María, a'an lix na' li Jesús. Ut li Jesús, A'an li Cristo. 17 Ca̱laju te̱p li ralal xc'ajol laj Abraham quicuan toj nak quiyo'la laj David. Ac cuan ca̱laju te̱p li ralal xc'ajol laj David nak que'c'ame' aran Babilonia. Ut chirix chic a'an, quicuan cui'chic ca̱laju te̱p li ralal xc'ajol chalen toj nak quiyo'la li Cristo.\nLi c'a'ru quic'ulman nak quiyo'la li Cristo\n18 Ut lix yo'lajic li Jesucristo, jo'ca'in nak quicuan: Lix María lix na' li Jesús ac tz'a̱manbil xban laj José. Toj ma̱ji' neque'xlak'ab rib nak lix María quicana chi yaj aj ixk xban xcuanquil li Santil Musik'ej. 19 Ut xban nak ti̱c xch'o̱l laj José, li ac xtz'a̱man re, inc'a' quiraj xc'utbal xxuta̱n lix María. Xraj raj xcanabanquil chi mukmu. 20 Ut yo̱ chixc'oxlanquil a'in laj José nak jun lix ángel li Ka̱cua' quixc'utbesi rib chiru sa' xmatc' ut quixye re: —At José, ralalat li rey David, matc'oxlac chixc'ambal lix María chok' a̱cuixakil. A'an xcana chi yaj aj ixk xban xcuanquil li Santil Musik'ej. 21 Ta̱cua̱nk jun lix c'ula'al ch'ina te̱lom. Ut Jesús ta̱q'ue chok' xc'aba' xban nak a'an ta̱colok re lix tenamit sa' lix ma̱queb, chan. 22 Chixjunil a'an quic'ulman re nak ta̱tz'aklok ru li quixye li profeta Isaías jo' nak quiyehe' re xban li Ka̱cua'. 23 A'an a'in li quixye:\nJun xka'al toj ma̱ji' cuanjenak riq'uin cui̱nk ta̱cua̱nk lix c'ula'al ch'ina te̱lom. Ut Emanuel ta̱q'uehek' chok' xc'aba'. (Is. 7:14)\nChi jalbil ru Emanuel naraj naxye “Li Dios cuan kiq'uin”. 24 Nak qui-aj ru laj José, quixba̱nu li c'a'ru quiyehe' re xban lix ángel li Ka̱cua' sa' xmatc'. Quixc'am lix María sa' rochoch. 25 Abanan inc'a' quicuan riq'uin toj quiyo'la li xbe̱n c'ula'al. Ut Jesús quixq'ue chok' xc'aba'.


SAN MARCOS 15 KEK - Quicˈameˈ li Jesús saˈ rakleb - Bible Gateway\nSAN MARCOS 15 Kekchi (KEK)\nQuicˈameˈ li Jesús saˈ rakleb a̱tin chiru laj Pilato\n15 Nak quisake̱u eb lix be̱nil aj tij queˈxchˈutub cuiˈchic rib riqˈuineb laj cˈamol be saˈ rochoch li Dios, ut riqˈuineb laj tzˈi̱b ut riqˈuin chixjunileb laj qˈuehol naˈleb ut queˈxcˈu̱b chanru teˈxba̱nu. Ut queˈxcˈam li Jesús chi bacˈbo ut queˈxkˈaxtesi saˈ rukˈ laj Pilato. 2 Laj Pilato quixye re li Jesús: ―¿Ma la̱at lix reyeb laj judío?― Li Jesús quichakˈoc ut quixye re: ―Ya̱l li xaye nak la̱in.― 3 Ut eb lix be̱nil aj tij nabal li cˈaˈak re ru yo̱queb cuiˈ chixjitbal. 4 Ut laj Pilato quixpatzˈ cuiˈchic re: ―¿Ma incˈaˈ nacatchakˈoc? ¿Ma incˈaˈ nacacuabi li joˈ qˈuial yo̱queb chixyebal cha̱cuix? chan laj Pilato re. 5 Aban li Jesús ma̱ jun a̱tin quixye re xcolbal rib ut riqˈuin aˈan quisach xchˈo̱l laj Pilato.\n6 Rajlal chihab saˈ li ninkˈe Pascua laj Pilato narachˈab jun li pre̱x, aˈ ya̱l bar cuan teˈraj li tenamit. 7 Jun li cui̱nk aj Barrabás xcˈabaˈ cuan saˈ tzˈalam rochbeneb lix comon xban li camsi̱nc queˈxba̱nu nak yo̱queb chi pletic chirix li acuabej. 8 Ut queˈchal li qˈuila tenamit riqˈuin laj Pilato chixtzˈa̱manquil chiru nak ta̱rachˈab junak pre̱x joˈ cˈaynakeb xba̱nunquil. 9 Laj Pilato quichakˈoc ut quixye reheb: ―¿Ma te̱raj nak tincuachˈab lix reyeb laj judío?― 10 Laj Pilato naxnau nak xban xcakaleb xchˈo̱l lix be̱nil aj tij nak queˈxkˈaxtesi li Jesús saˈ rakleb a̱tin. 11 Aban eb lix be̱nil aj tij queˈxtacchiˈi li qˈuila tenamit re nak aˈ laj Barrabás li teˈxtzˈa̱ma re nak ta̱achˈaba̱k. 12 Ut laj Pilato quixpatzˈ cuiˈchic reheb: ―¿Cˈaˈru nequeye? ¿Cˈaˈru te̱raj tinba̱nu riqˈuin lix reyeb laj judío?― 13 Ut eb li qˈuila tenamit queˈxjap cuiˈchic re chixyebal: ―¡Qˈue chiru cruz! chanqueb. 14 Aˈut laj Pilato quixpatzˈ cuiˈchic reheb: ―¿Cˈaˈut? ¿Cˈaˈru tzˈakal xma̱c e̱re? chan. Ut eb aˈan kˈaxal cuiˈchic cau queˈxjap re chixyebal: ―¡Qˈue chiru cruz!― 15 Ut laj Pilato ta̱raj nak sahakeb saˈ xchˈo̱l li tenamit riqˈuin. Joˈcan nak quirachˈab laj Barrabás chiruheb. Tojoˈnak quixtakla xsacˈbal li Jesús riqˈuin tzˈu̱m ut quixkˈaxtesi saˈ rukˈeb li soldado re nak teˈxqˈue chiru cruz.\nLi Jesús quirahobtesi̱c xbaneb li soldado\n16 Ut eb li soldado queˈxcˈam li Jesús saˈ li po̱pol ut queˈxchˈutub ribeb chixjunileb li soldado. 17 Queˈxqˈue jun caki akˈ chirix li Jesús joˈ nequeˈrocsi li rey. Ut queˈxqˈue ajcuiˈ jun tzˈulbil corona qˈuix saˈ xjolom. 18 Tojoˈnak queˈoc chixjapbal reheb chixyebal: ―Sahak taxak saˈ a̱chˈo̱l, at xReyeb laj judío, chanqueb. 19 Ut yo̱queb chixsaqˈuinquil saˈ xjolom riqˈuin cheˈ. Cuan queˈchu̱ban re ut cuan ajcuiˈ queˈxcuikˈib ribeb chiru re retzˈunquil. 20 Ut nak ac queˈxtacuasi, queˈrisi li caki akˈ chirix ut queˈxqˈue cuiˈchic li rakˈ chirix. Tojoˈnak queˈxcˈam re teˈxqˈue chiru cruz.\nLi Jesús quiqˈueheˈ chiru cruz\n21 Jun li cui̱nk aj Simón xcˈabaˈ yo̱ chi cha̱lc saˈ cˈaleba̱l. Cirene lix tenamit. Li cui̱nk aˈan xyucuaˈ laj Alejandro ut laj Rufo. Eb li soldado queˈxmin ru laj Simón chixpakonquil lix cruz li Jesús. 22 Queˈxcˈam li Jesús saˈ li naˈajej Gólgota xcˈabaˈ. Chi jalbil ru naraj naxye: Xnaˈaj Xbakel Xjolom Camenak. 23 Ut queˈxqˈue vino re li Jesús yubil riqˈuin cˈahil ban re xcˈosbal li raylal aban li Jesús incˈaˈ quirucˈ. 24 Tojoˈnak queˈxqˈue chiru cruz. Ut eb li soldado queˈbu̱lic chirix li rakˈ re rilbal ani na ta̱e̱chani̱nk re li junju̱nk. 25 Bele̱b o̱r re ekˈela queˈxqˈue li Jesús chiru cruz. 26 Saˈ xbe̱n li cruz queˈxqˈue jun retalil cˈaˈut nak queˈxcamsi ut naxye: Aˈan aˈin lix reyeb laj judío. 27 Ut cuib laj e̱lkˈ queˈqˈueheˈ chiru cruz rochben, jun saˈ xnim ukˈ ut jun saˈ xtzˈe. 28 Joˈcan nak quitzˈakloc ru li naxye saˈ li Santil Hu: Aˈan quiqˈueheˈ saˈ ajl saˈ xya̱nkeb laj ma̱c. 29 Ut eb li tenamit nak queˈnumeˈ aran queˈxhob li Jesús. Queˈrecˈasi xjolomeb ut queˈxye: ―La̱at peˈ xatjucˈuc raj re rochoch li Dios, ut yal chiru oxib cutan raj xayi̱b cuiˈchic. 30 Col a̱cuib anakcuan ut cuben chak chiru li cruz, chanqueb. 31 Joˈcan ajcuiˈ queˈxba̱nu eb li xbe̱nil aj tij. Queˈxhob li Jesús nak queˈxye chi ribileb rib rochbeneb laj tzˈi̱b: ―Jalan chic xcoleb ut aˈan incˈaˈ naru naxcol rib xjunes. 32 Chicubek chak chiru li cruz anakcuan li Cristo lix Reyeb laj judío re nak takil ut takapa̱b, chanqueb. Ut eb li queˈqˈueheˈ chiru cruz rochben queˈxhob ajcuiˈ li Jesús.\nLix camic li Jesucristo\n33 Tuktu li cuaˈleb nak quikˈojyi̱noˈ saˈ chixjunil li ruchichˈochˈ ut oxib o̱r re ecuu quicutanoˈ cuiˈchic. 34 Ut saˈ li o̱r aˈan li Jesús quia̱tinac chi cau ut quixye: ―Eloi, Eloi, ¿lama sabactani?― Chi jalbil ru naraj naxye, “At inDios, at inDios, ¿cˈaˈut nak xina̱canab injunes?” 35 Nak li cuanqueb aran queˈrabi li ra̱tin, cuan li queˈxye: ―Abihomak, yo̱ chixbokbal li profeta Elías,― chanqueb. 36 Ut jun saˈ xya̱nkeb co̱o saˈ a̱nil ut coxtzˈa chak jun li esponja saˈ vinagre ut quixtaksi saˈ ruˈuj jun cheˈ re xqˈuebal chi rucˈ li Jesús ut quixye: ―Kilak cuan ma ta̱cha̱lk na laj Elías chixcubsinquil, chan. 37 Aˈut li Jesús quixjap re chi cau ut qui‑el xchˈo̱l. 38 Ut lix tˈicrul li rochoch li Dios quikˈicheˈ, ut lix pejelal quiticla chak takecˈ ut toj takˈa coxrakeˈ. Caˈ jachal qui‑el. 39 Jun li capitán aj Roma cuan aran xakxo chiru li Jesús. Nak quiril chanru nak quicam, li capitán quixye: ―Ya̱l nak li cui̱nk aˈin tzˈakal Ralal li Dios.― 40 Cuanqueb ajcuiˈ ixk yo̱queb chi iloc chi najt. Saˈ xya̱nkeb aˈan cuan lix María aj Magdala, lix Salomé ut lix María xnaˈeb laj José ut laj Jacobo li i̱tzˈinbej. 41 Eb li ixk aˈin, aˈan li queˈta̱ken re li Jesús nak toj cuan chak Galilea ut queˈcˈanjelac chiru. Ut cuanqueb nabal chic li ixk cuotz queˈcuulac Jerusalén rochben li Jesús.\nNak quimukeˈ li Jesucristo\n42 Nak ac oc re li kˈojyi̱n, ac nachˈoc chak re li hiloba̱l cutan. Yo̱queb chixcauresinquil ribeb re li hiloba̱l cutan. 43 Quicuan jun li cui̱nk aj José xcˈabaˈ Arimatea xtenamit. Aˈan jun xnimal ru cui̱nk saˈ xya̱nkeb li nequeˈtzˈiloc a̱tin ut yo̱ chixyoˈoninquil lix nimal xcuanquil li Dios. Incˈaˈ quixucuac laj José nak quicuulac chixtzˈa̱manquil chiru laj Pilato nak aˈan ta̱mukuk re lix tzˈejcual li Jesús. 44 Laj Pilato quisach xchˈo̱l chirabinquil nak ac xcam li Jesús. Ut quixtakla xbokbal li capitán ut quixpatzˈ re: ―¿Ma ya̱l nak ac xcam li Jesús? chan re. 45 Li capitán quixye re nak ac xcam. Tojoˈnak laj Pilato quixye re laj José nak naru tixcˈam. 46 Ut laj José quixlokˈ jun cha̱bil tˈicr lino. Quixcubsi chak li camenak chiru li cruz ut quixlan saˈ li cha̱bil tˈicr. Ut quixqˈue saˈ jun mukleba̱l yi̱banbil saˈ jun sako̱nac. Ut quixbalkˈusi jun nimla pec chire li mukleba̱l. 47 Ut lix María aj Magdala ut lix María xnaˈ laj José queˈril bar quixmuk.


Kʼoxla ut tzʼiibʼa junaq kʼutbʼesink chirix La Atalaya ut li ¡Despertad!\nTaataw li Santil Hu\nJalan chik li hu\n7-13 re Marzo\nXCHAQʼALIL RU LI RAATIN LI YOS Li xʼEster kixkʼe xbʼeenwa li Jehobʼa ut li xtenamit chiru li xyuʼam\nQATZOLAQ CHANRU TOOKʼUTUQ CHIʼUS Tzol chiʼus li puktesink: kʼoxla ut tzʼiibʼa junaq li kʼutbʼesink chirix li hu La Atalaya ut li ¡Despertad!\nQAYUʼAM JOʼ AJ PAABʼANEL Qakʼulaq chiʼus ebʼ li qulaʼ\n14-20 re Marzo\nXCHAQʼALIL RU LI RAATIN LI YOS Laj Job maajunwa kixtzʼeqtaana li Yos usta kixkʼul li rahilal\n21-27 re Marzo\nXCHAQʼALIL RU LI RAATIN LI YOS Laj Job naxye li rahilal li yook xkʼulbʼal\n28 re Marzo–3 re Abril\nXCHAQʼALIL RU LI RAATIN LI YOS Chʼolchʼo chaq chiru laj Job naq ebʼ li kamenaq teʼwakliiq chi yoʼyo\nQAYUʼAM JOʼ AJ PAABʼANEL Ebʼ li kamenaq teʼwakliiq chi yoʼyo saʼ xkʼabʼaʼ li xkamik li Jesus\nXhuhil li qachʼutam | Marzo 2016\nCHAAWIL SAʼ Bashkir Kabuverdianu Pidgin (Cameroon) Q’eqchi’ abui abé acholi afrikáans albanés alemán alur amárico armenio aucano aymara azerí azerí (alfabeto cirílico) bajo alemán bassa de camerún batak (karo) batak (simalungun) batak (toba) baulé becol bengalí bete biak birmano bislama boulou búlgaro cakchiquel camboyano catalán cebuano checo chichewa chino (tradicional) chino simplificado chitonga chitumbuka chiyao chokue chol chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés digor diula edo efik embunda endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon frafra francés ga galician galés garífuna georgiano griego groenlandés guaraní guerze gujarati gun hausa hebreo herero hiligaynon hindi hiri motu hmong holandés húngaro iban ibanag ibo ilocano indonesio inglés islandés isoko italiano japonés javanese kabiye kachin kannada kaonde kazajo kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge konkani (alfabeto latino) kpelle krio kurdo kurdo kurmanyí del Cáucaso kwangalí kwanyama lamba lao lenguaje de señas brasileño lenie letón lhukonzo lifu lingala lituano luganda lunda luo luvale macedonio macua malayo malayálam malgache maltés mam mambue-lungu mapudungún maratí maya mazateco de Huautla mendé mixe mixteco de guerrero mizo mongol more navajo nepalés ngäbere (o guaymí) nias noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla oromo osético otetela otomí del valle del Mezquital pangasinán panjabí papiamento de aruba papiamento de curazao persa pidgin de las islas salomón polaco portugués portugués europeo purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché rarotongués romaní de Macedonia (alfabeto cirílico) romaní de macedonia romaní del sur de Grecia rotumano rumano runyankore ruso rutoro samoano sango saramacano sena sena serbio serbio (alfabeto latino) sesoto shona sidama silozi soli sranangtongo suajili suajili del congo suati sueco sundanés tagalo tahitiano tai tamil tankarana tayik telugu tetum tigriña tivo tlapaneco tojolabal tok pisin tongano totonaco tseltal tshiluba tsonga tsotsil tsuana turco turcomano tuvaluano twi tártaro ucraniano uhobo uigur (alfabeto cirílico) umbundú urdu uruund uzbeko valenciano vascuence vendal vezo vietnamita wallisiano waray-waray wayuunaiki wolaita xhosa xitshwa yacouba yoruba zandé zapoteco del istmo zapoteco re lachiguiri zulú árabe ñanya ñemba\nTzol chiʼus li puktesink: kʼoxla ut tzʼiibʼa junaq li kʼutbʼesink chirix li hu La Atalaya ut li ¡Despertad!\nCHANRU TAAWAJ RILB'AL\nKʼAʼUT US XBʼAANUNKIL: Usta nakʼanjelak li reetalil ebʼ li kʼutbʼesink li wank saʼ Xhuhil li qachʼutam, yal jun eetalil re xnawbʼal kʼaru tqaye. Naru nakaaye rikʼin laawaatin. Malaj taatikibʼ li kʼanjel aʼin rikʼin jalan chik li aatin malaj xkʼutbʼal junaq chik li naʼlebʼ li nekeʼwulak chiru saʼ li teep. Wi joʼkan, xbʼeenwa taawil xsaʼ li tasal hu, taabʼir rix li reetalil ebʼ li kʼutbʼesink li wank chi tzʼiibʼanbʼil ut taawil ebʼ li bʼideo chirixebʼ li kʼutbʼesink; tojaʼ naq taakʼoxla ut taatzʼiibʼa junaq aawe joʼ naxye arin.\nMa taawoksi jun rehebʼ li reetalil ebʼ li kʼutbʼesink li wank chi tzʼiibʼanbʼil?\nXbʼeenwa taakʼubʼ li kʼaru taaye, naq ak xaakʼe xsahil xchʼool, taaye re kʼaru aj e naq yookat rulaʼaninkil. (Jun eetalil: «Wankin arin xbʼaan naq...».)\nNaq ak xaabʼaanu li patzʼom, taakʼoxla kʼaru taaye re naq tatruuq rilbʼal jun raqal li Santil Hu, ut naq xaayaabʼasi jun raqal li Santil Hu taakʼoxla kʼaru taaye re naq tatruuq xyeechiʼinkil li tasal hu. (Jun eetalil, re xyaabʼasinkil li Santil Hu, naru nakaaye: «Kʼe reetal chanru naxchʼolobʼ aʼin li Santil Hu».)\nSikʼ junaq li naʼlebʼ li wank saʼebʼ li hu La Atalaya malaj li ¡Despertad! li twulaq chaawu ut li teʼwulaq chiru li poyanam saʼ li teep.\nKʼoxla rix junaq li patzʼom re naq li poyanam ttzʼaqonq chi xsumenkil, abʼan maakʼe saʼ xutaan. (Jun li eetalil: taawoksi li patzʼom li wank saʼ li perel 2 re li hu La Atalaya ut li ¡Despertad!)\nSikʼ jun raqal li Santil Hu ut taayaabʼasi. (Moko aajel ta ru naq taabʼaanu aʼin rikʼin li ¡Despertad!, xbʼaan naq li hu aʼin kʼoxlanbʼil choʼq rehebʼ li moko nekeʼxnaw ta chiʼus chirix li Santil Hu malaj inkʼaʼ nekeʼxpaabʼ li nekeʼxye ebʼ li paabʼal.)\nKʼubʼ jun malaj wiibʼ li raqal aatin re xchʼolobʼankil chiru li poyanam chanru ttenqʼaaq wi naril li naʼlebʼ aʼin.\nKʼubʼ junaq li patzʼom re naq taasume saʼ jun sut chik.\nTzʼiibʼa chixjunil li tkʼanjelaq chaawu re xnawbʼal kʼaru taaye naq tatwulaq rulaʼaninkil.\nText Chanru taawaj xkubʼsinkil li tasal hu\nXHUHIL LI QACH’UTAM Marzo 2016


1 CORINTIOS 4 KEK - Qˈuebilo chi cˈanjelac chiru li - Bible Gateway\n1 CORINTIOS 4 Kekchi (KEK)\nQˈuebilo chi cˈanjelac chiru li Ka̱cuaˈ\n4 Joˈcan nak chenauhak nak la̱o yal aj cˈanjelo chiru li Cristo ut qˈuebil saˈ kabe̱n xchˈolobanquil lix ya̱lal li colba‑ib li quiqˈueheˈ ke xban li Dios. Li xya̱lal aˈin mukmu nak quicuan chak junxil. 2 Li ani sicˈbil ru chixchˈolobanquil li xya̱lal tento nak ti̱cak xchˈo̱l. 3 La̱in ma̱cˈaˈ nacuaj re cui yo̱quex chixsicˈbal a̱tin chicuix ut ma̱cˈaˈ nacuaj re cui junak aj rakol a̱tin ta̱tzˈilok a̱tin chicuix. Chi moco la̱in naru tincuechˈ rix lin cˈanjel. 4 La̱in nacuecˈa nak ma̱cˈaˈ inma̱c. Abanan moco xban ta aˈan nak tinye nak ti̱c inchˈo̱l. Aˈ li ta̱rakok a̱tin saˈ inbe̱n aˈan li Ka̱cuaˈ, ut aˈan ta̱yehok re ma us xinba̱nu malaj incˈaˈ. 5 Joˈcan nak mexrakoc a̱tin chirix le̱ ras e̱ri̱tzˈin. Cheroybeni toj ta̱cuulak xkˈehil nak tol‑e̱lk cuiˈchic li Ka̱cuaˈ Jesucristo ut aˈan tixcˈutbesi li incˈaˈ nanauman anakcuan. Tixcˈutbesi li cˈaˈru nanumeˈ saˈ xchˈo̱l li junju̱nk. Ut li Dios tixqˈue xlokˈal li junju̱nk aˈ yal chanru lix yehom xba̱nuhom. 6 Ex herma̱n, chixjunil li xinye chirix laj Apolos ut chicuix re e̱tenkˈanquil nak xinye. Nacuaj nak te̱tau ru li cˈaˈru xinye. Chetzol e̱rib kiqˈuin re nak te̱ba̱nu joˈ tzˈi̱banbil saˈ li Santil Hu. Incˈaˈ naru te̱nimobresi e̱rib xban nak nequeta̱ke li jun ut nequetzˈekta̱na li jun chic. 7 ¿Ma jalanex ta biˈ la̱ex chiruheb li jun chˈo̱l chic nak nequerecˈa e̱rib? ¿Ma ma̱cuaˈ ta biˈ li Dios quiqˈuehoc e̱re li cˈaˈru cuan e̱re? ¿Cˈaˈut nak nequenimobresi e̱rib chixyebal nak cuan cˈaˈru e̱re? Incˈaˈ naru te̱nimobresi e̱rib xban nak yal xema̱tani li cˈaˈru cuan e̱re riqˈuin li Dios. 8 Ac xcˈojla e̱chˈo̱l xban nak saˈ e̱chˈo̱l la̱ex nak ac xetau e̱naˈleb. Chanchanex li biom saˈ le̱ pa̱ba̱l nak nequecˈoxla. ¿Ma la̱ex chic rey nak nequecˈoxla? Saˈ e̱chˈo̱l la̱ex nak ma̱cˈaˈ kacuanquil. Us raj ac ta cuan xetau e̱naˈaj chokˈ rey, re nak tocua̱nk ajcuiˈ raj la̱o chi takla̱nc e̱rochben. 9 Nak nincˈoxla la̱in li Dios xoxqˈue la̱o li apóstol chi ma̱cˈaˈ kacuanquil. Chanchano junak aj ma̱c li ac xteneba̱c ca̱mc saˈ xbe̱n ut qˈuebilo chiruheb li ángel ut chiruheb li cui̱nk re toeˈril. 10 La̱ex nequecˈoxla nak ma̱cˈaˈ kanaˈleb xban nak nakachˈolob resil li Cristo ut la̱ex cuan e̱naˈleb xban nak nequenau nabal chirix li Cristo nak nequecˈoxla. La̱o ma̱cˈaˈ kacuanquil ut la̱ex cuan e̱cuanquil nak nequecˈoxla. Saˈ e̱chˈo̱l la̱ex nak la̱ex nequex‑oxlokˈi̱c ut la̱o tzˈekta̱nanbilo. 11 Toj chalen anakcuan yo̱co chixcuybal kasaˈ ut ta̱chakik ke. Ma̱cˈaˈ chic kakˈ. Sacˈbilo ut ma̱cˈaˈ kochoch. 12 Cau nocotrabajic re xnumsinquil li cutan junju̱nk. Nak nequeˈxba̱nu ma̱usilal ke, la̱o nakaba̱nu usilal reheb. Ra nequeˈxba̱nu ke li xicˈ nequeˈiloc ke ut nakacuy xnumsinquil li raylal li nequeˈxba̱nu ke. 13 Nak nocohobeˈ incˈaˈ nakasume ru. Nequeˈka̱tina ban saˈ usilal. Chalen anakcuan tzˈekta̱nanbilo xbaneb chixjunileb. Ma̱cˈaˈ noco‑oc cuiˈ nak nocoeˈril. Chanchano li mul chiruheb. 14 Ma̱cuaˈ re xcˈutbal e̱xuta̱n nak yo̱quin chixyebal e̱re chi joˈcaˈin. Re ban xqˈuebal e̱naˈleb xban nak chanchanex li cualal incˈajol chicuu ut raro̱quex inban. 15 Usta cuan laje̱bak mil li nequeˈchˈoloban xya̱lal li Cristo che̱ru, abanan la̱in li xinyehoc e̱re resil li colba‑ib junxil nak xexpa̱ban. Joˈcan nak la̱in le̱ yucuaˈ saˈ xcˈabaˈ li Jesucristo. 16 Joˈcan ut nak nintzˈa̱ma che̱ru nak te̱tzol e̱rib cuiqˈuin ut te̱ba̱nu joˈ ninba̱nu la̱in. 17 Aˈan aj e nak xintakla e̱riqˈuin laj Timoteo. Aˈan tixjultica e̱re nak li cˈaˈru yo̱quin chixchˈolobanquil chirix li Cristo, aˈan ajcuiˈ li yo̱quin chixba̱nunquil. Ninchˈolob chi tzˈakal lix ya̱lal yalak bar chiruheb chixjunileb laj pa̱banel. Laj Timoteo chanchan li cualal ut raro inban. Tzˈakal re ru lix pa̱ba̱l saˈ xcˈabaˈ li Jesucristo. 18 Cuan li xeˈkˈetkˈetoˈ saˈ e̱ya̱nk. Eb aˈan nequeˈxye nak ninxucuac. Joˈcan nak incˈaˈ chic ninxic e̱riqˈuin. 19 Aˈan moco ya̱l ta. Cui li Dios naxqˈue cue, chi se̱b tincuulak e̱riqˈuin. Aran toxintau xya̱lal. Tincuil ma caˈaj cuiˈ a̱tinac nequeˈxnau li kˈetkˈeteb. Toj aran tincuil ma ya̱l na nak cuan xcuanquil li Dios riqˈuineb. 20 Lix nimajcual cuanquilal li Dios, tento ta̱cˈutu̱nk saˈ li kayuˈam. Moco caˈaj cuiˈ ta riqˈuin ka̱tin ta̱cˈutu̱nk xcuanquil li Dios. 21 La̱in ninpatzˈ e̱re cˈaˈru te̱raj. ¿Ma te̱raj nak texinkˈus chi cau nak tincuulak e̱riqˈuin? ¿Malaj ut te̱yi̱b le̱ yuˈam re nak tincuulak riqˈuin rahoc ut tu̱lanil?


1 JUAN 1 KEK - Li Xbe̱n Hu li Quixtzˈi̱ba li San - Bible Gateway\n1 JUAN 1 Kekchi (KEK)\nLi Xbe̱n Hu li Quixtzˈi̱ba li San Juan\nResil li Jesucristo li naqˈuehoc re li kayuˈam\n1 Nintzˈi̱bac e̱riqˈuin chirix li Dios Cˈajolbej li cuan chalen chak saˈ xticlajic li ruchichˈochˈ. La̱o quikil riqˈuin xnakˈ ku ut coa̱tinac riqˈuin. Quikil ru aˈan chi tzˈakal ut xkachˈeˈ riqˈuin kukˈ. Aˈan aˈin li A̱tin naqˈuehoc yuˈam. 2 Quicˈutbesi̱c chiku li naqˈuehoc yuˈam. Quikil ru aˈan. Joˈcan nak nakachˈolob xya̱lal che̱ru chirix aˈan, li naqˈuehoc yuˈam chi junelic. Aˈan li cuan chak riqˈuin li Acuabej Dios. Aˈan quixcˈutbesi rib chiku. 3 Nakachˈolob xya̱lal che̱ru chirix li cˈaˈru quikil ut li cˈaˈru quikabi re nak tocua̱nk chi sum a̱tin chi kibil kib. Ut tocua̱nk ajcuiˈ chi sum a̱tin riqˈuin li Acuabej Dios ut riqˈuin li Jesucristo, li Ralal. 4 Saˈ li hu aˈin nakatakla xyebal e̱re re nak chitzˈaklok ru lix sahil e̱chˈo̱l che̱junilex, joˈ ajcuiˈ lix sahil kachˈo̱l la̱o.\nLi Dios, aˈan cutan saken\n5 Aˈan aˈin li a̱tin quikabi riqˈuin li Jesucristo. Ut aˈan li nakachˈolob xya̱lal che̱ru. Li Dios, aˈan li cutan saken. Riqˈuin li Dios ma̱cˈaˈ kˈojyi̱n. Ti̱c ban xchˈo̱l li Dios. Relic chi ya̱l nak ma̱cˈaˈ ma̱usilal riqˈuin. 6 Cui nakaye nak cuanco chi sum a̱tin riqˈuin li Dios ut cui toj nakaba̱nu li incˈaˈ us, yo̱co chi ticˈtiˈic. Ut incˈaˈ nakatzol kib chixba̱nunquil li ya̱l. 7 Ut cui nakaba̱nu li cˈaˈru naraj li Dios, joˈ naxcˈutbesi chiku li Cristo, cuanco chic chi sum a̱tin chi kibil kib. Ut lix quiqˈuel li Jesucristo li Ralal li Dios naxchˈajobresi li ka̱m ut narisi chixjunil li kama̱c.\nLaj cuyul laj sachol re li kama̱c\n8 Cui nakaye nak ma̱cˈaˈ kama̱c, nakabalakˈi kib ut moco ya̱l ta li yo̱co chixyebal. 9 Cui nakaxo̱to li kama̱c chiru li Dios, relic chi ya̱l nak aˈan ti̱c xchˈo̱l chixcuybal chixsachbal li kama̱c, ut ta̱risi chixjunil li kama̱usilal. 10 Cui ut nakaye nak incˈaˈ xoma̱cob nakaqˈue li Dios chokˈ aj ticˈtiˈ. Ut incˈaˈ nakapa̱b li ra̱tin.


APOCALIPSIS 9 KEK - Ut li roˈ ángel quixya̱basi lix - Bible Gateway\nAPOCALIPSIS 9 Kekchi (KEK)\n9 Ut li roˈ ángel quixya̱basi lix trompeta ut quicuil nak jun li chahim quitˈaneˈ chak saˈ choxa ut quinak saˈ ruchichˈochˈ. Ut quiqˈueheˈ re li chahim lix lacuil li chamal jul nak quicuil. 2 Nak quixte li re li chamal jul, cˈajoˈ li sib qui‑el chak. Chanchan li sib li na‑el saˈ junak nimla horno. Quikˈojyi̱noˈ ru li sakˈe ut li ikˈ xban li sib li qui‑el chak saˈ li chamal jul. 3 Saˈ li sib aˈan queˈel chak nabaleb li xul chanchaneb laj sa̱cˈ ut queˈxjeqˈui ribeb saˈ ruchichˈochˈ. Queˈqˈueheˈ xcuanquil re nak teˈtiˈok. Lix may li teˈxtiu, aˈan chanchan xmay li nequeˈxtiu laj xo̱cˈ. 4 Queˈyeheˈ reheb nak incˈaˈ teˈxchˈeˈ li pim chi moco li acui̱mk saˈ ruchichˈochˈ, chi moco junak cheˈ. Caˈaj cuiˈ eb li cristian li ma̱cˈaˈ retalileb saˈ xpe̱quemeb xban li Dios, caˈaj cuiˈ eb aˈan li teˈtiˈekˈ. 5 Ut queˈyeheˈ ajcuiˈ reheb nak incˈaˈ teˈxcamsi li cristian. Caˈaj cuiˈ teˈxrahobtesiheb chiru o̱b po. Ut lix rahil li teˈxtiu li xul aˈan, chanchan xmay naxtiu laj xo̱cˈ. 6 Saˈ eb li cutan aˈan, eb li cristian teˈxsicˈ raj xcamiqueb xban li raylal yo̱keb chixcˈulbal. Teˈxra raj ru ca̱mc, abanan incˈaˈ teˈca̱mk. 7 Eb laj sa̱cˈ chanchaneb li cacua̱y ac cauresinbileb chi pletic. Chanchan cuanqueb xcorona yi̱banbil riqˈuin oro saˈ xjolomeb. Ut li riloba̱leb chanchan riloba̱leb cui̱nk. 8 Li rismal xjolomeb chanchan rismal xjolomeb ixk ut li ruch reheb, chanchan ruch reheb cakcoj. 9 Chanchan chˈi̱chˈ cuan chire xchˈo̱leb re xcolbaleb rib. Ut lix xiqˈueb nequeˈecˈan joˈ nequeˈecˈan qˈuila carruaje quelonbil xban cacua̱y nak ac yo̱queb chi xic chi pletic. 10 Eb li xul aˈan cuanqueb xmay saˈ ruˈujeb xye. Ut riqˈuin lix ye nequeˈtiˈoc joˈ laj xo̱cˈ. Ut riqˈuineb lix ye teˈxrahobtesiheb li tenamit chiru o̱b po. 11 Cuan jun li nataklan saˈ xbe̱neb. Aˈan li ángel li kˈaxal nim xcuanquil chi takla̱nc saˈ li chamal jul. Aj Abadón xcˈabaˈ saˈ li a̱tinoba̱l hebreo, ut saˈ griego aj Apolión xcˈabaˈ. (Chi jalbil ru li cˈabaˈej aˈin naraj naxye “aj sachonel”.) 12 Aˈin li xbe̱n raylal li quicˈulman nak quicuil. Abanan toj cuan cuib chic li raylal li teˈcha̱lk saˈ xbe̱neb li tenamit. 13 Li xcuak ángel quixya̱basi lix trompeta ut quicuabi jun xya̱b cux quia̱tinac chak saˈ xya̱nkeb li ca̱hib chi xucub li cuanqueb saˈ xca̱ xucu̱til li artal li yi̱banbil riqˈuin oro, li cuan chiru li Dios. 14 Quixye re li xcuak ángel li cuan xtrompeta riqˈuin: ―Hiteb li ca̱hib chi ángel li bacˈbo̱queb chire li nimaˈ Eufrates, chan. 15 Queˈachˈaba̱c li ca̱hib chi ángel li ac xakabanbileb re li ho̱nal aˈan ut re li cutan aˈan ut re li po aˈan ut re li chihab aˈan re nak teˈxic xcamsinquileb nabaleb li cristian. Caˈchˈin chic ma̱ yijach li cristian li teˈcamsi̱k. 16 La̱in quicuabi joˈ qˈuialeb li soldado li teˈxic chi pletic chirix cacua̱y. Cuib ciento millón (200,000,000) lix qˈuialeb. 17 Joˈcaˈin nak queˈcuil saˈ li visión eb li cacua̱y ut eb li yo̱queb chi xic chirix. Eb li yo̱queb chi xic chirix li cacua̱y cuanqueb xcolbal li re xchˈo̱leb. Chanchan xcakal li xam, chanchan xraxil li cha̱bil pec zafiro ut chanchan xkˈanal li azufre. Lix jolomeb li cacua̱y chanchan lix jolomeb li cakcoj. Ut saˈ reheb yo̱ chi e̱lc xam, sib ut azufre. 18 Xban li oxib chi raylal aˈin caˈchˈin chic ma̱ yijach li cristian queˈcamsi̱c. Nabaleb li cristian queˈcamsi̱c xban li xam, li sib ut li azufre li qui‑el chak saˈ reheb li cacua̱y. 19 Saˈ reheb cuanqueb xmay ut cuanqueb ajcuiˈ saˈ ruˈujeb xye. Lix yeheb chanchan xjolomeb li cˈantiˈ ut riqˈuin aˈan nequeˈxrahobtesiheb li cristian. 20 Ut li joˈ qˈuial chic li cristian li incˈaˈ queˈcamsi̱c xban li raylal aˈan incˈaˈ ajcuiˈ queˈyotˈeˈ xchˈo̱leb ut incˈaˈ queˈxcanab xba̱nunquil li ma̱usilal. Incˈaˈ queˈxcanab xlokˈoninquil li ma̱us aj musikˈej chi moco queˈxcanab xlokˈoninquileb li jalanil dios yi̱banbil riqˈuin oro, plata, kˈan chˈi̱chˈ bronce joˈ ajcuiˈ riqˈuin pec ut cheˈ. Incˈaˈ queˈxcanab xlokˈoninquileb li yi̱banbil dios aˈin, li incˈaˈ nequeˈiloc, chi moco nequeˈabin, chi moco nequeˈbe̱c. 21 Incˈaˈ queˈxjal xcˈaˈuxeb chi moco queˈyotˈeˈ xchˈo̱leb xban nak incˈaˈ queˈxcanab xcamsinquil ras ri̱tzˈineb ut incˈaˈ queˈxcanab li tu̱lac, chi moco queˈxcanab li coˈbe̱tac yumbe̱tac ut incˈaˈ ajcuiˈ queˈxcanab li elkˈac.


FILIPENSES 4 KEK - Junelic taxak cauhak le̱ chˈo̱l saˈ - Bible Gateway\nFILIPENSES 4 Kekchi (KEK)\nJunelic taxak cauhak le̱ chˈo̱l saˈ le̱ pa̱ba̱l\n4 Ex inherma̱n, raro̱quex inban, nacuaj rilbal e̱ru. Cˈajoˈ nasahoˈ inchˈo̱l e̱ban. Nincˈoxla nak la̱ex joˈ jun inkˈajca̱munquil riqˈuin li cˈanjel xinba̱nu saˈ e̱ya̱nk. Junelic taxak cauhak e̱chˈo̱l saˈ le̱ pa̱ba̱l. 2 Ut nintzˈa̱ma ajcuiˈ chiruheb lix Evodia ut lix Síntique nak teˈxyi̱b ru lix chˈaˈajquilaleb saˈ xya̱lal re nak junajakeb chic xchˈo̱leb chiru li Ka̱cuaˈ. 3 Laj Sícigo cha̱bil aj cˈanjel cuochben. Joˈcan nak nintzˈa̱ma chiru nak tixtenkˈaheb li ixk aˈin. Cau xeˈcˈanjelac chintenkˈanquil xyebal resil li colba‑ib. Joˈcan ajcuiˈ xba̱nu laj Clemente ut chixjunileb li cuech aj cˈanjelil. Eb aˈan tzˈi̱banbil xcˈabaˈeb xban li Dios saˈ li hu tzˈi̱banbil cuiˈ xcˈabaˈeb chixjunileb li colbileb. 4 Chisahokˈ taxak saˈ e̱chˈo̱l chi junelic xban nak junajex chic riqˈuin li Ka̱cuaˈ. Ut jun sut chic tinye e̱re: Chi sahokˈ taxak saˈ e̱chˈo̱l. 5 Junelic chexcua̱nk saˈ tu̱lanil re nak chixjunileb teˈxqˈue retal le̱ cha̱bilal. Ut chijulticokˈ ajcuiˈ e̱re nak chi se̱b ta̱cha̱lk li Ka̱cuaˈ. 6 Ma̱cˈaˈ cˈaˈak re ru yo̱k cuiˈ e̱cˈaˈux. Cheye ban re li Ka̱cuaˈ cˈaˈru le̱ chˈaˈajquilal. Ut junelic nak textijok ut nak textzˈa̱ma̱nk chiru li Ka̱cuaˈ, chexbantioxi̱nk ajcuiˈ chiru li Dios. 7 Ut li Dios ta̱qˈuehok e̱re li tuktu̱quil usilal. Aˈan kˈaxal lokˈ chiru chixjunil li cˈaˈru nakacˈoxla la̱o. Ut li tuktu̱quil usilal li naxqˈue li Dios tixcˈojob le̱ chˈo̱l ut tixtukub le̱ cˈaˈux xban nak junajex chic riqˈuin li Cristo.\nJunelic chexcˈoxlak chirix li cˈaˈak re ru ya̱l ut cha̱bil\n8 Ut anakcuan, jun chic nacuaj xyebal e̱re. Aˈan aˈin: junelic chexcˈoxlak chirix li cˈaˈru ya̱l ut li cˈaˈru cha̱bil. Chexcˈoxlak chirix li ti̱quilal, li santilal, ut li usilal. Junelic chexcˈoxlak chirix li kˈaxal cha̱bil ut li naru naxqˈue xlokˈal li Dios. 9 Ut chixjunil li cˈaˈru xinye e̱re ut li cˈaˈru xinba̱nu che̱ru, aˈan ajcuiˈ te̱ba̱nu la̱ex. Chetzol e̱rib cuiqˈuin ut cheba̱nu joˈ ninba̱nu la̱in. Ut li Ka̱cuaˈ Dios li naqˈuehoc tuktu̱quil usilal ta̱cua̱nk e̱riqˈuin.\nLaj Pablo naxbantioxi lix ma̱tan li quiqˈueheˈ re xbaneb laj Filipos\n10 Kˈaxal nasahoˈ saˈ inchˈo̱l ut ninbantioxi chiru li Ka̱cuaˈ nak qui‑ala chak saˈ e̱chˈo̱l intenkˈanquil. Ninnau nak incˈaˈ xecanab incˈoxlanquil. Junxil incˈaˈ quixqˈue rib che̱ru intenkˈanquil. 11 Incˈaˈ yo̱quin chixyebal aˈin e̱re xban nak cuan li cˈaˈru nacuaj. Ac xintzol cuib chi cua̱nc chi cˈojcˈo inchˈo̱l riqˈuin joˈ nimal joˈ chˈinal cuan cue. 12 Xincˈay chi cuan chi ma̱cˈaˈ cˈaˈru cue ut xincˈay ajcuiˈ chi nabal cˈaˈru cue. Ac ninnau chanru li cua̱nc. Sa saˈ inchˈo̱l nak cuan incua ut sa ajcuiˈ saˈ inchˈo̱l nak ma̱cˈaˈ incua. Cˈaynakin chi cua̱nc chi sa saˈ inchˈo̱l usta cuan nabal cˈaˈru cue, usta ma̱cˈaˈ. 13 La̱in nincuy xnumsinquil chixjunil li raylal xban nak li Cristo naxqˈue xcacuilal inchˈo̱l re nak tincuy xnumsinquil. 14 Abanan, ninbantioxi e̱re nak niquine̱cˈoxla ut nak quine̱tenkˈa nak cuanquin saˈ chˈaˈajquilal. 15 Ex inherma̱n, li cuanquex Filipos, ac nequenau nak junxil nak xintiquib xyebal resil li colba‑ib, eb li herma̱n li cuanqueb saˈ jalan naˈajej incˈaˈ xineˈxtenkˈa. Caˈaj cuiˈ la̱ex xextenkˈan cue re xkˈaxbal li cutan nak xin‑el Macedonia. 16 Ut xine̱tenkˈa ajcuiˈ nak cuanquin Tesalónica. Cuib oxib sut xetakla intumin re nak cua̱nk li cˈaˈru ta̱cˈanjelak cue. 17 Incˈaˈ yo̱quin xtzˈa̱manquil intenkˈanquil e̱re. Li nacuaj la̱in, aˈan aˈin: nak te̱cˈul le̱ kˈajca̱munquil li tixqˈue e̱re li Dios xban nak nequextenkˈan. 18 Anakcuan cuan chixjunil li cˈaˈru nacuaj. Tzˈakal ajcuiˈ li cˈaˈru cuan cue xban nak xincˈul lin ra̱bal li xetakla chak cue chirix laj Epafrodito. Li ma̱tan aˈan li xetakla cue, aˈan jun cha̱bil mayej li nacuulac chiru li Dios. 19 Lin Dios, aˈan aj e̱chal re chixjunil ut kˈaxal nim lix lokˈal. Tixqˈue e̱re chixjunil li napaltoˈ e̱re saˈ xcˈabaˈ li Jesucristo. 20 Lokˈoninbil taxak li Dios li kaYucuaˈ anakcuan ut chi junelic kˈe cutan. Joˈcan taxak.\nLaj Pablo naxtakla xsahil xchˈo̱leb\n21 Cheqˈue xsahil xchˈo̱leb chixjunileb li nequeˈpa̱ban re li Jesucristo. Eb li herma̱n li cuanqueb arin cuiqˈuin nequeˈxtakla ajcuiˈ xsahil e̱chˈo̱l. 22 Chixjunileb laj pa̱banel li cuanqueb arin nequeˈxtakla xsahil e̱chˈo̱l. Ut kˈaxal cuiˈchic nabal xsahil e̱chˈo̱l nequeˈxtakla laj pa̱banel li cuanqueb saˈ rochoch li acuabej. 23 Ut chicua̱nk taxak e̱riqˈuin li rusilal li Ka̱cuaˈ Jesucristo.


Resil li Santil Hu: Chalen Xyo’lajik li Jesus Toj Naq Kikamk - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLi Yos kixtaqla li anjel Gabriel re xyeeb'al re xMaria naq twanq jun li xk'uula'al, li t-awab'ejinq chi junelik. Li k'uula'al a'an li Jesus. Li Jesus kiyo'laak sa' xna'ajeb' li xul ut eb' laj k'aak'alenel karneer ke'wulak chi rilb'al. Chirix chik a'an, jun li chahim kixk'am wiib' oxib' chi winq li neke'chalk sa' releb'l Saq'e re naq te'xtaw li Jesus. Jo'kan ajwi' tqatzol ani kixb'aanu naq te'ril li chahim a'in ut chanru kikole'k li Jesus re naq ink'a' te'xkamsi.\nLi Jesus wank 12 chihab' re naq ki'aatinak rik'ineb' li neke'k'utuk sa' li Rochoch li Yos. Naq kinume'k 18 chihab', li Jesus kisub'e'k sa' ha'. Chirix chik a'an, ki'ok xpuktesinkil li chaab'il esilal ut ki'ok chi k'utuk chirix li Xnimajwal Awab'ejilal li Yos, xb'aan a'an aj e naq kitaqlaak chaq sa' Ruuchich'och'. Li Jesus kixsik' 12 chi winq cho'q xtzolom, re naq ttenq'aaq sa' li k'anjel a'in.\nLi Jesus kixb'aanu ajwi' li sachb'ach'oolej. Kixk'eheb' chi wa'ak eb' li tenamit rik'in wiib' oxib' chi kar ut kaxlan wa. Kixk'irtasiheb' li yaj ut kixwaklesi chi yo'yo eb' li kamenaq. Toj tqatzol k'aru kixk'ul li Jesus ut chanru ke'xkamsi. Li Jesus kixpuktesi li chaab'il esilal chiru oxib' chihab' rik'in waqib' po tana. Chixjunil li XWAQ Tasal a'in, kik'ulmank tana chiru 34 chihab'.


Subʼeʼk saʼ Haʼ, Xqʼaxtesinkil Qayuʼam re li Yos | Kʼaru naxchʼolobʼ?\nLi Nekeʼsubʼeʼk saʼ Haʼ Wankebʼ Chixkʼatq li Yos\nChanru naʼuxmank li subʼeʼk saʼ haʼ?\nKʼaru tento taabʼaanu re naq tatsubʼeʼq saʼ haʼ?\nChanru taaqʼaxtesi laayuʼam chiru li Yos?\nKʼaʼut nakaawaj subʼeʼk saʼ haʼ?\n1. Kʼaʼut li winq aj Etiopia kiraj subʼeʼk saʼ haʼ?\nSAʼ XKUTANKILEBʼ li Apostol, jun li winq aj Etiopia kixye: «Arin wank haʼ. Kʼaru taaramoq chiwu xkubʼik inhaʼ?». Laj Felipe, jun laj kʼanjel chiru li Yos, kixkʼut rikʼin li Santil Hu naq li Jesus aʼan li Sikʼbʼil Ru xbʼaan li Yos. Naq li winq kixtzol li naxye li Santil Hu, kisahoʼk saʼ xchʼool ut kixpatzʼ subʼeʼk saʼ haʼ (Hechos 8:26-36).\n2. Kʼaʼut us raj naq taakʼoxla xsubʼal aawibʼ saʼ haʼ?\n2 Wi ak xaatzol li wuqlaju chi tzolom rikʼin junaq laj Testiiw re li Jehobʼa maare nakaakʼoxla ajwiʼ: «Kʼaru naramok chiwu xsubʼal wibʼ saʼ haʼ?». Laaʼat ak xaatzol naq ebʼ li qas qiitzʼin teʼwanq chi junelik saʼ li Sahilal Naʼajej arin saʼ Ruuchichʼochʼ (Isaías 65:21-25; Apocalipsis 21:3, 4). Ut ak xaatzol naq ebʼ li kamenaq maakʼaʼ chik nekeʼxbʼaanu ut maakʼaʼ chik nekeʼreekʼa ut naq teʼwakliiq wiʼ chik chi yoʼyo (Eclesiastés 9:5; Juan 5:28, 29). Wi ak nakatwulak saʼebʼ li xchʼutam laj Testiiw re li Jehobʼa maare xaakʼe reetal naq aʼanebʼ nekeʼxyuʼami li tzʼaqal paabʼal (Juan 13:35). Ut laaʼat maare ak yookat ajwiʼ chi jilok chixkʼatq li Jehobʼa.\n3. a) Kʼaru li kʼanjel kixkʼe li Jesus rehebʼ li xtzolom? b) Chanru nekeʼsubʼeʼk saʼ haʼ laj paabʼanel?\n3 Chanru taakʼutbʼesi naq nakaawaj kʼanjelak chiru li Yos? Li Jesus kixye rehebʼ li xtzolom: «Ayuqex bʼiʼ, ut kʼehomaqebʼ choʼq intzolom chixjunilebʼ li tenamit [ut] teekubʼsihebʼ xhaʼ» (Mateo 28:19). Li Jesus kixkanabʼ jun chaabʼil eetalil naq kisubʼeʼk saʼ haʼ. Naq kixbʼaanu aʼin, kisubʼeʼk chixjunil li xtibʼel saʼ haʼ ut inkʼaʼ yal kitzʼuqeʼk chi haʼ saʼ xjolom (Mateo 3:16).\n4. Kʼaru naqakʼutbʼesi naq nokoosubʼeʼk saʼ haʼ?\n4 Chixjunilebʼ li nekeʼraj wank chixkʼatq li Jehobʼa tento naq teʼsubʼeʼq rubʼel haʼ. Naq nokoosubʼeʼk saʼ haʼ naqakʼutbʼesi naq naqaj kʼanjelak chiru li Yos ut naq sa saʼ qachʼool chi xbʼaanunkil li Rajom (Salmo 40:8, 9 [40:7, 8, Wy]). Abʼan, kʼaru tento teʼxbʼaanu li nekeʼraj subʼeʼk saʼ haʼ?\nTENTO NAQ TAANAW LI YAAL UT TATPAABʼANQ\n5. a) Kʼaru tento taabʼaanu xbʼeenwa re naq tatsubʼeʼq saʼ haʼ? b) Kʼaʼut aajel ru naq maajun rehebʼ li chʼutam taakol?\n5 Laaʼat ak yookat xbʼaanunkil li xbʼeen naʼlebʼ re naq tatsubʼeʼq saʼ haʼ. Ak yookat xtzolbʼal li naxkʼut li Santil Hu chirix li Jehobʼa ut li Jesus, abʼan toj wank li naʼlebʼ tento taatzol (chaawil Juan 17:3). Ebʼ li tzʼaqal aj paabʼanel nekeʼraj xtawbʼal kʼaru tzʼaqal li Rajom li Yos (Colosenses 1:9). Ut li xchʼutamebʼ laj Testiiw re li Jehobʼa naru ttenqʼanq aawe chi xtawbʼal aʼin. Joʼkan naq, maajunwa tkolebʼ li chʼutam (Hebreos 10:24, 25). Wi junelik nakatwulak saʼebʼ li chʼutam, tatruuq xnawbʼal ru li Yos.\nWi nakaawaj subʼeʼk saʼ haʼ, xbʼeenwa taatzol li naxkʼut li Santil Hu\n6. Joʼnimal tento taanaw chirix li Santil Hu re naq tatsubʼeʼq saʼ haʼ?\n6 Re naq tatsubʼeʼq saʼ haʼ moko aajel ta ru naq taanaw chixjunil li wank saʼ li Santil Hu. Joʼ kixkʼul li winq aj Etiopia usta ak wank bʼayaq xnawom chirix li Santil Hu kiraj naq ttenqʼaaq (Hechos 8:30, 31). Toj wank naabʼal li naʼlebʼ tento taatzol, li tzolok chirix li Yos maajoqʼe naraqeʼk (Eclesiastés 3:11). Abʼanan, re naq tatsubʼeʼq saʼ haʼ tento naq taanaw ut taapaabʼ li yookat xtzolbʼal saʼ li Santil Hu (Hebreos 5:12). Joʼ xnawbʼal chanru wankebʼ li kamenaq, kʼaru xwankil li xkʼabʼaʼ li Yos ut li Xnimajwal Awabʼejilal.\n7. Kʼaru raj chʼolchʼooq chaawu naq ak xaatzol li naxkʼut li Santil Hu?\n7 Abʼanan, moko kaʼaj tawiʼ tqatzol li naxye li Santil Hu, xbʼaan naq «wi maakʼaʼ qapaabʼal, inkʼaʼ naru naq li Yos taasahoʼq xchʼool qikʼin» (Hebreos 11:6). Li Santil Hu naxye naq ebʼ laj Korinto keʼrabʼi li Raatin li Yos, ‹keʼok chi paabʼank ut keʼkubʼsiik xhaʼ› (Hechos 18:8). Ut laaʼat naru nakaakʼul ajwiʼ chi joʼkan. Naq ak xaatzol li naxkʼut li Raatin li Yos, laaʼat tento raj taapaabʼ naq li Yos kimusiqʼank re li Santil Hu, taapaabʼ naq tixbʼaanu joʼnimal naxyeechiʼi ut taapaabʼ ajwiʼ naq tooxkol saʼ xkʼabʼaʼ li xkamik li Jesus (Josué 23:14; Hechos 4:12; 2 Timoteo 3:16, 17).\nKʼE CHI NAWEKʼ LI NAXYE LI SANTIL HU\n8. Kʼaru taatenqʼanq aawe chi aatinak chirix li Yos?\n8 Naq yooq chi kʼiik laapaabʼal, taakʼe aachʼool chi xkʼutbʼal li yookat xtzolbʼal saʼ li Santil Hu (Jeremías 20:9). Ut inkʼaʼ taakanabʼ aatinak chirix li Yos ut li Rajom (chaawil 2 Corintios 4:13).\nLaapaabʼal t-eekʼasinq aawe chi aatinak chirix li Yos\n9, 10. a) Chiruhebʼ ani xbʼeenwa taaseeraqʼi li Raatin li Yos? b) Kʼaru tento taabʼaanu wi nakaawaj xpuktesinkil li Raatin li Yos?\n9 Us raj naq taaseeraqʼi li yookat xtzolbʼal saʼ li Santil Hu rehebʼ laawamiiw, laawechkabʼal ut laawech aj kʼanjel, abʼan taabʼaanu saʼ tuulanil. Ut maare moqon chik taawaj xpuktesinkil li Raatin li Yos rochbʼeenebʼ laj Testiiw re li Jehobʼa. Wi nakaawaj xpuktesinkil li Raatin li Yos, naru nakaaye re laj Testiiw li yook chaatzolbʼal chirix li Santil Hu. Wi laj Testiiw aʼin tixkʼe reetal naq yookat xyuʼaminkil li naxye li Santil Hu, tixye re jun rehebʼ li cheekel winq re naq aʼan tixkʼuubʼ joqʼe teechʼutubʼ eeribʼ rikʼin wiibʼ li cheekel winq.\n10 Ut naq texʼaatinaq rikʼinebʼ, taanawebʼ ru chiʼus li nekeʼkʼamok bʼe saʼ li chʼuut (Hechos 20:28; 1 Pedro 5:2, 3). Ebʼ li cheekel winq aʼin teʼxkʼe reetal ma nakaapaabʼ ut nakaataw ru li naxye li Santil Hu, ma yookat xyuʼaminkil ut ma nakaawaj wank choʼq aj Testiiw re li Jehobʼa. Wi joʼkan yookat xbʼaanunkil, teʼxye aawe naq tatruuq xpuktesinkil li Raatin li Yos, usta maajiʼ nakatsubʼeʼk saʼ haʼ.\n11. Kʼaru li naʼlebʼ tento tixkanabʼ xbʼaanunkil junaq li qas qiitzʼin wiʼ naraj xpuktesinkil li Raatin li Yos rochbʼeenebʼ laj Testiiw re li Jehobʼa?\n11 Maare ebʼ li cheekel winq teʼxkʼe reetal naq junaq li poyanam inkʼaʼ truuq chi xik xpuktesinkil li Raatin li Yos rochbʼeenebʼ laj Testiiw re li Jehobʼa, xbʼaan naq toj yook xyuʼaminkil junaq li naʼlebʼ li inkʼaʼ nawulak chiru li Yos. Wi saq ru laayuʼam, tatruuq xpuktesinkil li Raatin li Yos usta maajiʼ nakatsubʼeʼk saʼ haʼ. Inkʼaʼ yooqat chi maakobʼk saʼ muqmu joʼ li kalaak, li muxuk ibʼ malaj roksinkil li bʼan li nakanobʼresink u (droga) (chaawil 1 Corintios 6:9, 10; Gálatas 5:19-21).\nCHAAYOTʼ AACHʼOOL UT CHAAJAL AANAʼLEBʼ\n12. Kʼaʼut aajel ru naq tqayotʼ qachʼool chiru li Yos?\n12 Wi nakaawaj subʼeʼk saʼ haʼ, toj wank li naʼlebʼ tento taabʼaanu. Li Apostol Pedro kixye: «Yotʼomaq bʼiʼ eechʼool ut jalomaq eekʼaʼuxl re naq teʼkuymanq teʼsachmanq leemaak» (Hechos 3:19). Naq laj maak naxyotʼ xchʼool chiru li Yos naxkʼutbʼesi naq inkʼaʼ chik naraj xbʼaanunkil li yiibʼru aj naʼlebʼ. Abʼan, moko kaʼaj tawiʼ li nekeʼxmux ribʼebʼ tento teʼxyotʼ xchʼool, tento teʼxbʼaanu ajwiʼ li inkʼaʼ yookebʼ xmuxbʼal li xyuʼam. Abʼan kʼaʼut? Qajultikaq naq chiqajunilo aj maak, joʼkan naq naʼajmank naq li Yos tixkuy tixsach qamaak (Romanos 3:23; 5:12). Naq toj maajiʼ nakat-ok chi tzolok chirix li Santil Hu; inkʼaʼ nakaanaw kʼaru li Rajom li Yos. Joʼkan naq inkʼaʼ nakaabʼaanu li naraj li Yos. Joʼ xaakʼe reetal, tento naq chiqajunilo tqayotʼ qachʼool chiru li Yos.\n13. Kʼaru naxbʼaanu li naxjal xnaʼlebʼ?\n13 Li nekeʼsubʼeʼk saʼ haʼ, xbʼeenwa nekeʼxyotʼ xchʼool ut chirix chik aʼan nekeʼxjal xnaʼlebʼ. Li naxjal xnaʼlebʼ, na-ok chi xbʼaanunkil li nawulak chiru li Yos. Joʼkan naq laj maak narahoʼk saʼ xchʼool ut naxtzʼeqtaana li yiibʼru aj naʼlebʼ. Ut naq ak xjal xnaʼlebʼ tixkʼe xchʼool chi xbʼaanunkil li us. Re naq toosubʼeʼq saʼ haʼ tento naq tqayotʼ qachʼool ut tqajal qanaʼlebʼ.\nCHAAQʼAXTESI LAAYUʼAM CHIRU LI YOS\n14. Kʼaru chik tento taabʼaanu re naq tatsubʼeʼq saʼ haʼ?\n14 Joʼkan ajwiʼ re naq tatsubʼeʼq saʼ haʼ, tento taaqʼaxtesi laayuʼam chiru li Jehobʼa.\nMa xattijok re xqʼaxtesinkil laayuʼam chiru li Yos?\n15, 16. Chanru naqʼaxtesimank li yuʼam chiru li Yos ut kʼaru ttenqʼanq qe chi xbʼaanunkil?\n15 Chanru naqʼaxtesimank li yuʼam chiru li Yos? Naqaqʼaxtesi li qayuʼam re li Jehobʼa naq nokootijok chiru ut naqaye re, naq kaʼaj chik Aʼan tqaloqʼoni ru saʼ li qayuʼam (Deuteronomio 6:15). Abʼan, kʼaʼut naq ebʼ li qas qiitzʼin nekeʼxqʼaxtesi li xyuʼam chiru li Yos? Qilaq jun li eetalil: naq jun li winq nawulak chiru jun li ixqaʼal, traj xnawbʼal ru. Wi junelik naʼaatinak rikʼin, tixnaw ru chiʼus ut t-oq xraabʼal chi anchal xchʼool. Ut moqon chik tsumlaaq rikʼin. Usta chʼolchʼo chiru naq li sumlaak naxkʼam chaq naabʼal li kʼanjel, abʼan nasumlaak xbʼaan naq naxra li ixqaʼal chi anchal xchʼool.\n16 Naq naqanaw ani li Jehobʼa, naqara chi anchal qachʼool ut naqaj kʼanjelak chiru. Li naraj xtaqeenkil li Jesus inkʼaʼ tixkʼoxla ribʼ (Marcos 8:34). Naqakʼutbʼesi naq inkʼaʼ naqakʼoxla qibʼ naq inkʼaʼ naqasikʼ xbʼeenwa li naqaj, naqakʼe bʼan qachʼool chi xbʼaanunkil li naraj li Yos. Re naq tatsubʼeʼq saʼ haʼ, tento naq chʼolchʼooq chaawu naq maajunwa taakanabʼ xbʼaanunkil li Rajom li Jehobʼa (chaawil 1 Pedro 4:2).\nMATXUWAK XQʼAXTESINKIL LAAYUʼAM RE LI YOS\n17. Kʼaʼut wankebʼ inkʼaʼ nekeʼraj xqʼaxtesinkil li xyuʼam chiru li Yos?\n17 Wankebʼ li qas qiitzʼin inkʼaʼ nekeʼraj xqʼaxtesinkil li xyuʼam chiru li Jehobʼa xbʼaan naq nekeʼxkʼoxla naq chʼaʼaj xbʼaanunkil li naraj li Yos. Nekeʼxuwak xyeebʼal re li Yos li yookebʼ xbʼaanunkil. Nekeʼxkʼoxla naq maare teʼxchʼina xchʼool li Jehobʼa wi teʼmaakobʼq chiru.\n18. Kʼaru taatenqʼanq aawe chi xqʼaxtesinkil laayuʼam chiru li Jehobʼa?\n18 Naq tnimanq laarahom chirix li Jehobʼa, taawaj xqʼaxtesinkil laayuʼam chiru ut taakʼe ajwiʼ aachʼool chi xbʼaanunkil li xaaye re naq xaaqʼaxtesi laayuʼam chiru (Eclesiastés 5:4). Naq ak xaaqʼaxtesi laayuʼam chiru li Jehobʼa, taawaj xbʼaanunkil «joʼ chanru xkʼulubʼ li Qaawaʼ, [ut] tzʼaqal joʼ nawulak chiru [Aʼan]» (Colosenses 1:10). Wi nakaara li Yos, inkʼaʼ chʼaʼajkaq chaawu xbʼaanunkil li Rajom, joʼ kixye li Apostol Juan: «Aʼan aʼin li xraabʼal li Yos: naq chiqapaabʼ ebʼ li xchaqʼrabʼ. Ut ebʼ li xchaqʼrabʼ moko aalebʼ ta» (1 Juan 5:3).\n19. Kʼaʼut inkʼaʼ tatxuwaq chi xqʼaxtesinkil laayuʼam chiru li Yos?\n19 Li Yos inkʼaʼ naxye naq li tixqʼaxtesi li xyuʼam chiru, maajunwa tpaltoʼq. Li Jehobʼa naxnaw chanru yoobʼtesinbʼilo, joʼkan naq inkʼaʼ naxpatzʼ qe li inkʼaʼ nokooruuk xbʼaanunkil (Salmo 103:14). Li Yos tatxtenqʼa chi anchal xchʼool xbʼaan naq naraj naq us wanqat (chaawil Isaías 41:10). Joʼkan naq li Yos «tixtiikobʼresi laabʼe» wi kʼojkʼo aachʼool rikʼin (Proverbios 3:5, 6).\nLI SUBʼEʼK SAʼ HAʼ NAXKʼUTBʼESI NAQ XAAQʼAXTESI LAAYUʼAM CHIRU LI YOS\n20. Kʼaʼut naq moko kaʼajwiʼ laaʼat tatnawoq re naq xaaqʼaxtesi laayuʼam chiru li Jehobʼa?\n20 Ut naq ak xaataw ru li naʼlebʼ aʼin, maare taawaj chik tijok aajunes re xyeebʼal re li Jehobʼa naq taaqʼaxtesi laayuʼam chiru. Li nekeʼxra li Yos toj wank jun chik li naʼlebʼ nekeʼxbʼaanu. Li Santil Hu naxye: «Li nachʼolobʼank xyaalal rikʼin xtzʼuumal re, aʼan taakoleʼq» (Romanos 10:10). Abʼan, chanru nabʼaanumank aʼin?\nNaq nokoosubʼeʼk saʼ haʼ chanchan tawiʼ «xookamk», xbʼaan naq xqatzʼeqtaana chixjunil li xqabʼaanu chaq, ut xooʼok xbʼaanunkil li Rajom li Yos\n21, 22. Chanru taakʼutbʼesi xyaalal laapaabʼal rikʼin xtzʼuumal aawe?\n21 Taaye re jun rehebʼ li cheekel winq, li nekeʼkʼamok bʼe saʼebʼ li chʼuut naq nakaawaj subʼeʼk saʼ haʼ. Li cheekel winq aʼin tixye re wiibʼ oxibʼ li cheekel winq re naq teʼxbʼaanu li patzʼom aawe chirix li Santil Hu. Wi ebʼ li cheekel winq aʼin teʼxkʼe reetal naq nakaanaw li naxye li Santil Hu, teʼxye aawe naq tatsubʼeʼq saʼ haʼ saʼ li nimla chʼutam. * Saʼ li xhoonal li subʼeʼk saʼ haʼ nachʼolobʼamank xyaalal aʼin saʼ jun li seeraqʼ. Ut naq naraqeʼk li seeraqʼ chirix li subʼeʼk saʼ haʼ, laj chʼolobʼanel naxbʼaanu wiibʼ li patzʼom ut ebʼ li teʼsubʼeʼq saʼ haʼ teʼxsume li patzʼom chi kaw ut chi anchalebʼ xchʼool. Chi joʼkan nekeʼxkʼutbʼesi naq xeʼxchʼolobʼ xyaalal li xpaabʼal rikʼin xtzʼuumal rehebʼ.\n22 Naq tatsubʼeʼq saʼ haʼ, taakʼutbʼesi naq ak xaaqʼaxtesi laayuʼam chiru li Yos ut naq laaʼat chik aj Testiiw re li Jehobʼa. Ebʼ li nekeʼxqʼaxtesi li xyuʼam chiru li Yos, nekeʼsubʼeʼk li xtibʼel saʼ haʼ.\nKʼARU XYAALAL LI SUBʼEʼK SAʼ HAʼ?\n23. Kʼaru xyaalal li subʼeʼk saʼ haʼ ‹saʼ xkʼabʼaʼ li Yuwaʼbʼej, li Kʼajolbʼej ut li santil musiqʼej›?\n23 Li Jesus kixye naq ebʼ li xtzolom teʼsubʼeʼq saʼ haʼ «saʼ xkʼabʼaʼ li Yuwaʼbʼej, li Kʼajolbʼej ut li Santil Musiqʼej» (Mateo 28:19). Joʼkan naq li nekeʼsubʼeʼk saʼ haʼ, nekeʼxnaw chi tzʼaqal kʼaru xwankil li Jehobʼa ut li Jesus (Salmo 83:19 [83:18, TNM]; Mateo 28:18). Ut, chʼolchʼo ajwiʼ chiruhebʼ naq li santil musiqʼej aʼan li metzʼew li naroksi li Yos re xbʼaanunkil li Rajom (Gálatas 5:22, 23; 2 Pedro 1:21).\n24, 25. a) Kʼaru reetalil li subʼeʼk saʼ haʼ? b) Kʼaru li patzʼom twanq xsumenkil saʼ li jun chik tzolom?\n24 Wank tzʼaqal xyaalal li subʼeʼk saʼ haʼ, maawaʼ yal xchʼikbʼal qibʼ rubʼel haʼ. Naq tatsubʼeʼq saʼ haʼ chanchan tawiʼ «xatkamk», xbʼaan naq xaatzʼeqtaana chixjunil li xaabʼaanu chaq naq toj maajiʼ nakat-ok chi tzolok chirix li Santil Hu. Ut, naq nakat-elk saʼ haʼ chanchan tawiʼ xatyoʼlaak re xbʼaanunkil li Rajom li Yos. Maajunwa tsachq saʼ qachʼool naq xqaqʼaxtesi qayuʼam chiru li Jehobʼa ut maawaʼ chiru junaq winq, junaq kʼanjel, junaq naʼlebʼ malaj chiru junaq molam. Naq naqaqʼaxtesi li qayuʼam re li Yos ut naqasubʼ qibʼ saʼ haʼ nokooʼok chi wank choʼq ramiiw li Jehobʼa (Salmo 25:14).\n25 Abʼan li subʼeʼk saʼ haʼ moko nakʼamok ta chaq re li kolbʼa ibʼ, joʼkan naq li Apostol Pablo kixye: «Chexkʼanjelaq chi kaw chirix leekolbʼal chi wanq eexiw ut texsiksotq» (Filipenses 2:12). Naq nokoosubʼeʼk saʼ haʼ, nokooʼok chi jilok chixkʼatq li Yos. Abʼan, chanru toowanq chi junelik chixkʼatq li Yos ut tookanaaq saʼ li xrahom? Saʼ li jun chik tzolom tqatzol aʼin.\n^ párr. 21 Rajlal chihabʼ nawank li subʼeʼk saʼ haʼ saʼebʼ li nimla chʼutam li nekeʼxbʼaanu ebʼ laj Testiiw re li Jehobʼa.\nLi subʼeʼk saʼ haʼ moko nabʼaanumank ta rikʼin jun tzʼuqul chi haʼ, nachʼikmank bʼan chixjunil li tibʼelej saʼ haʼ (Mateo 3:16).\nLi naraj subʼeʼk saʼ haʼ, tento tixnaw ru li Jehobʼa ut li Jesus, tixyotʼ xchʼool, tixjal xnaʼlebʼ ut tixqʼaxtesi li xyuʼam chiru li Yos (Juan 17:3; Hechos 3:19; 18:8).\nLi naraj xqʼaxtesinkil li xyuʼam chiru li Jehobʼa, tento naq inkʼaʼ tixkʼoxla ribʼ, joʼ keʼxbʼaanu chaq li xtzolom li Jesus (Marcos 8:34).\nNaq junaq nasubʼeʼk saʼ haʼ chanchan tawiʼ «xkamk», xbʼaan naq xtzʼeqtaana chixjunil li xbʼaanu chaq, ut nayoʼlaak re xbʼaanunkil li Rajom li Yos (1 Pedro 4:2).